Tunang didenda RM3,300, lesen digantung setahun
Oleh MOHD SHARKAWI LONDING

15 Oktober 2020, 2:42 pm
JOHOR BAHRU – Seorang operator kilang dijatuhi hukuman denda RM3,300 selepas mengaku salah di Mahkamah Majistret di sini hari ini atas tiga pertuduhan membenarkan tunangnya memandu kereta tanpa lesen, cukai kenderaan tamat tempoh dan kenderaan tiada insuran Sabtu lalu.
Majistret Suhaila Shafi’uddin membuat keputusan itu selepas tertuduh, Nuraiman Fathi Mohd. Zukki, 23, mengaku salah atas ketiga-tiga pertuduhan dibacakan secara serentak.
Mahkamah turut memerintahkan lesen memandu tertuduh digantung selama setahun serta penjara 13 bulan sekiranya gagal membayar denda tersebut.
Mengikut pertuduhan pertama, Nuraiman dituduh membenarkan tunangnya, Nur Fatin Nasrah Suhaimi, 23, yang tidak mempunyai lesen memandu yang sah memandu kereta miliknya.
Perbuatan itu didakwa dilakukan di lampu isyarat Kilometer 4, Jalan Johor Bahru-Kota Tinggi di sini pada pukul 8.26 pagi, 10 Oktober lalu.
Dia dakwa mengikut Seksyen 26(1) Akta Pengangkutan Jalan (APJ) 1987 dan boleh dihukum mengikut Seksyen 26(2) akta yang sama memperuntukan hukuman denda sehingga RM2,000 dan penjara sehingga tiga bulan atau kedua-duanya sekali jika sabit kesalahan.

Pertuduhan kedua, dia didakwa membenarkan tunangnya memandu kereta miliknya yang telah tamat tempoh cukai jalan di tempat dan masa yang sama.
Kesalahan itu didakwa mengikut Seksyen 15(1) APJ 1987 (Akta 333/87) dan boleh dihukum mengikut Seksyen 119(2) akta yang sama memperuntukan hukuman denda sehingga RM5,000, jika sabit kesalahan.
Manakala pertuduhan ketiga pula, Nuraiman dituduh membenarkan tunangnya memandu kereta miliknya yang tidak ada perlindungan insuran seperti yang dikehendaki dibawah Bahagian IV APJ 1987 (Akta 333/87) di tempat dan masa yang sama.
Pertuduhan itu dikemukakan mengikut Seksyen 90(1) APJ 1987 dan boleh dihukum mengikut Seksyen 90(2) akta yang sama yang memperuntukan hukuman sehingga denda RM1,000, jika sabit kesalahan.
Kes dikendalikan Pengarah Pendakwa Raya Negeri Johor, Tengku Amir Zaki Tengku Abd. Rahman dan Timbalan Pendakwa Raya, Noridayu Md. Kassim manakala tertuduh tidak diwakili peguam bela. – K! ONLINE.


Dua sekolah ditutup, dua pelajar positif Covid-19
Oleh KOSMO!

15 Oktober 2020, 2:50 pm
Oleh DIYANATUL ATIQAH ZAKARYA
ALOR GAJAH – Dua buah sekolah iaitu Sekolah Menengah Kebangsaan (SMK) Lubok China dan Sekolah Kebangsaan (SK) Telok Berembang di Masjid Tanah di sini ditutup selepas dua pelajar disahkan positif Covid-19.
Pengerusi Jawatankuasa Kesihatan dan Anti Dadah negeri, Datuk Rahmad Mariman ketika dihubungi mengesahkan perkara tersebut dan memberitahu kedua-dua sekolah tersebut ditutup selama tujuh tujuh hari bermula hari ini sehingga 21 Oktober.
Menurutnya, dua pelajar berkenaan merupakan adik-beradik dan kesemua lapan ahli keluarga pelajar itu disahkan positif Covid-19 selepas mengadakan satu majlis kenduri awal bulan ini.
“Keluarga itu telah mengadakan kenduri pada awal bulan ini dan dihadiri oleh ibu saudara yang baharu pulang dari Labuan, Sabah.
“Pelajar berkenaan menginap di Kampung Nerambai Negeri Sembilan dan seluruh anggota keluarganya seramai lapan orang disahkan positif wabak tersebut dan telah dibawa ke Hospital Seremban untuk rawatan lanjut,” katanya.

Mengulas lanjut beliau berkata, Pejabat Kesihatan Daerah (PKD) Alor Gajah sedang melakukan pengesanan kontak dalam kalangan guru, pelajar serta pekerja sekolah yang terlibat.
“Pengesanan kontak dalam kalangan sedang dilakukan bagi mengelakkan penularan penyakit berjangkit dan membolehkan kerja membasmi kuman dijalankan.
“Saringan pengesanan kontak akn diaturkan segera selain proses disinfeksi oleh Jabatan Bomba dan Penyelamat Malaysia (JBPM) negeri juga dilakukan,” tambahnya.
Terdahulu, setakat pukul 12 tengah hari semalam, Melaka mencatatkan sembilan kes aktif dengan dua kes baharu dilaporkan di daerah Alor Gajah. – K! ONLINE


Pemandu Myvi dijel 6 tahun, denda RM11,300
Oleh MOHD SHARKAWI LONDING

15 Oktober 2020, 2:39 pm
JOHOR BAHRU – Pemandu wanita yang menyebabkan kematian seorang anggota tentera dalam kemalangan Sabtu lalu, dijatuhkan hukuman penjara enam tahun dan didenda RM11,300 oleh Mahkamah Majistret, di sini, hari ini, atas empat kesalahan memandu di bawah pengaruh dadah Sabtu lalu.
Majistret Suhaila Shafi’uddin membuat keputusan berkenaan selepas Nur Fatin Nazrah Suhaimi, 23, mengaku bersalah terhadap pertuduhan yang dibacakan itu.
Majistret turut memerintahkan Nur Fatin dipenjara enam bulan lagi jika gagal membayar denda berkenaan selain hilang kelayakan untuk memegang dan memperbaharui lesen memandu selama lima tahun.
Suhaila turut memerintahkan Nur Fatin yang juga seorang pekerja kilang untuk membayar denda berjumlah RM2,800 atas tiga lagi kesalahan iaitu tidak mempunyai lesen memandu, memandu kereta yang tiada cukai jalan dan tiada insurans, selepas dia turut mengaku bersalah atas ketiga-tiga kesalahan berkenaan.
Mahkamah turut Dia turut memerintahkan tertuduh menjalani penjara tambahan masing-masing selama enam, empat dan tiga bulan lagi, sekiranya gagal membayar denda berkenaan selain hilang kelayakan untuk memegang dan memperbaharui lesen memandu selama lima tahun.
Bagi pertuduhan pertama, tertuduh didakwa memandu di bawah pengaruh dadah sehingga menyebabkan kematian seorang lelaki, Laskar Kanan Mohd. Rizal Buseri, 31, yang juga anggota Tentera Laut Diraja Malaysia (TLDM) di Kilometer 4, Jalan Johor Bahru – Kota Tinggi, kira-kira jam 8.24 pagi, 10 Oktober lalu.

Dia didakwa mengikut Seksyen 44 (1) (a) Akta Pengangkutan Jalan Raya (APJ) 1987, yang memperuntukan hukuman penjara maksimum 10 tahun dan denda maksimum RM20,000, jika sabit kesalahan.
Bagi pertuduhan kedua hingga ketiga, Nur Fatin didakwa memandu dengan tiada lesen memandu, tiada lesen kenderaan dan tiada insurans di lokasi dan masa yang sama.
Atas kesalahan berkenaan, dia didakwa mengikut Seksyen 26(1) APJ 1987, Seksyen 15(1) dan Seksyen 90(1) akta yang sama, masing-masing memperuntukkan hukuman denda maksimum RM2,000, dan manakala bagi Seksyen 90(1) memperuntukkan denda maksimum RM1,000.
Dalam mahkamah berasingan, Nur Fatin turut diperintahkan penjara tujuh bulan secara berasingan daripada hukuman terdahulu selain menjalani Perintah Pegawasan selama dua tahun, selepas mengaku bersalah memasukan dadah dalam badannya.
Dalam pertuduhan kelima itu dia didakwa memasukan dadah berbahaya jenis methamphetamine dan amphetamine dan dituduh mengikut Seksyen 15(1)(a) Akta Dadah Berbahaya 1952, dengan hukuman denda maksimum RM5,000 atau penjara maksimum dua tahun, jika sabit kesalahan.
Kes berkenaan dikendalikan Pengarah Pendakwa Raya Negeri Johor, Tengku Amir Zaki Tengku Abdul Rahman dan Timbalan Pendakwa Raya, Noridayu Md Kassim.
Terdahulu, Nur Fatin yang dilihat lemah duduk di atas kerusi roda dibawa masuk ke mahkamah kira-kira jam 8.40 pagi dengan diiringi polis trafik pengiring. – K! ONLINE


Mayat warga emas hanyut 4.3 km
Oleh KOSMO!

15 Oktober 2020, 3:32 pm
Oleh MOHD. RIFAAT ABD. HAMID
ALOR SETAR – Mayat seorang lelaki warga emas yang menghidap penyakit lupa ditemui terapung kira-kira 4.3 kilometer (km) dari lokasi dia dipercayai terjatuh di Sungai Langgar, Pekan Langgar di sini hari ini.
Mayat Ismail Awang, 83, yang dihanyutkan arus deras sungai ditemui penduduk kira-kira pukul 11.32 pagi tadi.
Mangsa dikatakan terjatuh ke dalam sungai tersebut kira-kira pukul 7 pagi semalam ketika keluar membeli nasi lemak di sebuah kedai makan.
Penolong Pengarah Jabatan Bomba dan Penyelamat Malaysia (Kedah), Penguasa Kanan Bomba I Mohamadul Ehsan Mohd. Zain berkata, faktor arus air sungai yang deras menyebabkan mayat mangsa hanyut lebih jauh.
“Pihak bomba menjangkakan mangsa mungkin dihanyutkan arus antara satu hingga dua kilometer sahaja dari lokasi kejadian, namun mangsa ditemui hanyut sehingga 4.3 km,” katanya di sini hari ini.

Kata beliau, operasi mencari dan menyelamat mangsa pada hari kedua hari ini bermula pada pukul 8 pagi.
“Operasi melibatkan kekuatan anggota bomba seramai 45 orang melibatkan Balai Bomba dan Penyelamat (BBP) Pokok Sena, BBP Jalan Raja, BBP Alor Setar, BBP Jitra dan BBP Sungai Petani,” ujarnya.
Sementara itu, menantu lelaki mangsa, Mohd. Amin Fardullah Muthu, 31, berkata, dia bersyukur mayat bapa mertua akhirnya berjaya ditemui.
“Saya berterima kasih kepada anggota bomba, polis dan Angkatan Pertahanan Awam Malaysia,” katanya.
Kosmo! Online semalam melaporkan seorang lelaki warga emas yang dipercayai mengalami penyakit lupa dikhuatiri lemas selepas terjatuh ke dalam Sungai Langgar di Pekan Langgar di sini.
Mangsa, Ismail sebelum itu dikatakan keluar dari rumah kira-kira pukul 7 pagi untuk membeli nasi lemak di sebuah kedai makan berhampiran sungai. – K! ONLINE


Zulkifli jawab kekeliruan warganet berhubung larangan solat Jumaat
Oleh KOSMO!

15 Oktober 2020, 2:53 pm
Oleh MOHD. HUSNI MOHD. NOOR
PUTRAJAYA – Belum sempat berehat, Menteri di Jabatan Perdana Menteri (Hal Ehwal Agama) Datuk Seri Zulkifli Mohamad Al-Bakri sudah diajukan pelbagai soalan dan permintaan oleh warganet yang tak sabar-sabar ingin mendapatkan penjelasannnya.
Seorang warganet dikenali sebagai Sya Pie, mempersoalkan tindakan kerajaan menutup masjid untuk tujuan solat Jumaat di ruangan komen pada satu hantaran Zulkifli petang semalam.
Sya Pie menerusi komennya berkata: “Datuk, jangan tutup masjid. Jangan tangguhkan solat jumaat. Ingatlah perintah dan larangan Allah S.W.T.
“Apabila ahli politik mengabaikan hadis Rasulullah maka bencana dan bala terus bertambah. Bila mana mufti dan alim ulama diam membisu. Mengubah hukum Allah S.W.T demi kepentingan diri sendiri,” katanya.
Persoalan itu kemudian dijawab pantas oleh Zulkifli di bawah komen warganet berkenaan.

Zulkifli memaklumkan, masjid tidak pernah ditutup sebaliknya tetap dibuka untuk kehadiran jemaah dalam bilangan yang terhad.
“Tak pernah masjid ditutup. Masjid sentiasa dibuka untuk bilangan terhad. Azan sentiasa dikumandangkan.
“Saya sarankan saudara baca pekeliling yg dikeluarkan Jabatan Agama Islam Wilayah (Jawi) dan Jabatan Agama Islam Selangor (Jais),” katanya.
Kosmo! hari ini melaporkan Zulkifli dibenarkan keluar dari Hospital Tuanku Ja’afar, Seremban, Negeri Sembilan selepas disahkan pulih daripada jangkitan Covid-19, semalam.
Maklumat lanjut berkaitan aktiviti keagaman di masjid dan surau sepanjang Perintah Kawalan Pergerakan Bersyarat (PKPB) boleh diperolehi menerusi pautan http://www.islam.gov.my/pengumuman/2677-soalan-lazim-faq-perintah-kawalan-pergerakan-bersyarat-pkpb-aktiviti-keagamaan-di-masjid-dan-surau.
Sementara itu, Jais dalam kenyataan semalam memaklumkan, solat Jumaat di seluruh masjid dan surau ditangguhkan sebaliknya diganti dengan solat Zohor di kediaman masing-masing. – K! ONLINE


Peniaga pasar borong parah kereta terbalik
Oleh KOSMO!

15 Oktober 2020, 3:21 pm
Oleh NUR SHARIEZA ISMAIL
CYBERJAYA – Seorang peniaga pasar borong mengalami pendarahan dalam badan selepas terbabit dalam kemalangan di Jalan Puchong-Dengkil di sini, semalam.
Dalam kejadian kira-kira pukul 1.30 petang itu, kenderaan jenis Hyundai Getz yang dipandu mangsa, Muhammad Ikram Mohd Zamri, 19, telah terbabas dan melanggar tebing longkang lalu terbalik sebelum mangsa tercampak ke atas jalan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, sebelum kejadian kemalangan berlaku, mangsa memandu kenderaan dari arah Puchong menghala ke Dengkil.
“Apabila sampai di Jalan Puchong-Dengkil, mangsa yang memandu kenderaan di lorong paling kanan telah terbabas ke pembahagi jalan dan melanggar tebing longkang yang berada di situ sebelum terbalik.
“Akibat kemalangan itu, mangsa telah tercampak ke atas jalan di lorong kanan arah bertentangan,” katanya ketika dihubungi Kosmo! hari ini.

Wan Kamarul Azran berkata, mangsa telah dibawa ke Hospital Putrajaya bagi mendapatkan rawatan.
“Waris mangsa juga telah dihubungi bagi memaklumkan mengenai kejadian kemalangan itu.
“Kenderaan telah ditahan untuk urusan pemeriksaan,” katanya.
Kes disiasat di bawah Seksyen 43(A) Akta Pengangkutan Jalan 1987. – K! ONLINE


Campak kad pengenalan selepas menyamun
Oleh MOHD YUNUS YAKKUB

15 Oktober 2020, 2:35 pm
KLANG – Seorang penyamun sempat mencampakkan kad pengenalan pekerja kedai barangan dan pakaian terpakai sebelum melarikan wang tunai berjumlah kira-kira RM270 dan 30 buah jenis telefon bimbit pelbagai jenama disyaki telah rosak di Jalan Kapar, Batu 3, di sini semalam.
Kejadian berlaku kira-kira pukul 11 pagi ketika hanya seorang pekerja berada di kedai tersebut.
Menceritakan detik kejadian, pekerja tersebut dikenali Fauziah, 36, berkata, suspek dikatakan datang bersama rakannya dengan menaiki motosikal dipercayai jenis Yamaha 125Z.
Katanya, suspek berusia lingkungan 20-an itu kemudiannya memasuki kedai dengan memakai topi keledar dan beg silang dipercayai mengandungi senjata tajam.
“Lelaki itu kemudiannya membuka topi keledar dan meletakkan di satu bahagian kedai ini sebelum menanyakkan mengenai lokasi baju lelaki dan kasut.
“Bagaimanapun, secara tiba-tiba suspek terus ke kaunter sebelum merampas 30 jenis telefon bimbit telah rosak, mengambil duit tabung sedekah dengan anggaran kira-kira RM200, dan wang tunai RM70 daripada beg dompetnya,” katanya ketika ditemui Kosmo! di kedai tersebut hari ini.

Fauziah memberitahu, suspek juga mengugut supaya tidak menjerit dan melakukan sebarang tindakan sekiranya tidak mahu dicederakannya.
Ujar wanita tersebut, suspek kemudiannya mencampakkan kad pengenalannya daripada beg dompet disamunnya sebelum melarikan diri bersama rakannya yang menunggu di luar premis.
Wanita itu kemudian membuat laporan polis di Balai Polis Kapar kira-kira pukul 2.14 petang untuk tindakan lanjut.
“Sehingga kini, saya masih lagi trauma dengan kejadian tersebut. Telefon bimbit yang rosak itu adalah pemberian orang ramai agar alat ganti dijual dapat menampung aktiviti sebuah pertubuhan anak-anak yatim.
“Kedai ini juga telah beroperasi selama lima tahun dengan jualan hasil pakaian dan barangan terpakai juga untuk disalurkan bagi pertubuhan tersebut,” katanya.
Sementara itu, Ketua Polis Daerah Klang Utara, Asisten Komisioner Nurulhuda Mohd. Salleh mengesahkan kejadian dengan kes disiasat mengikut Seksyen 395/397 Kanun Keseksaan.
Terdahulu, insiden samun itu tular di laman aplikasi Telegram dan Facebook menerusi video berdurasi 1 minit 29 saat memaparkan aksi suspek sepanjang berada di bahagian kauter kedai itu. – K! ONLINE


Kapasiti makmal Covid-19 dipertingkat ke tahap maksimum
Oleh NOR IDAYU BOSRO

15 Oktober 2020, 2:48 pm
PUTRAJAYA – Kementerian Kesihatan (KKM) terus meningkatkan kapasiti maksimum makmal Covid-19 kepada 54,706 ujian RT-PCR setiap hari sebagai usaha memperkukuhkan kesiapsiagaan pelbagai aspek kesihatan dalam mendepani penularan wabak Covid-19 ketika ini.
Menteri Kesihatan, Datuk Seri Dr. Adham Baba dalam satu kenyataan berkata, pencapaian itu adalah hasil kesepaduan kerjasama semua 61 makmal bawah KKM, Angkatan Tentera Malaysia (ATM), Kementerian Sains, Teknologi dan Inovasi (MOSTI), universiti awam (UA), institusi pengajian tinggi swasta serta makmal swasta.
Beliau berkata, sebanyak 13 makmal UA di bawah Kementerian Pengajian Tinggi (KPT) dan makmal swasta dalam proses menggembleng sumber ke tahap maksimum.
“Setakat semalam, 42 peratus kapasiti makmal negara digunakan dan ia dijangka meningkat untuk menguji lebih banyak sampel terutama dari zon merah, zon kuning serta aktiviti saringan dan pengesanan aktif kontak rapat oleh KKM.
“Di Sabah, Makmal Kesihatan Awam Kota Kinabalu (MKAKK), makmal di Hospital Queen Elizabeth dan Makmal Universiti Malaysia Sabah (UMS) dengan kapasiti 2,500 ujian sehari sudah beroperasi manakala baki sampel dari keseluruhan Sabah dihantar dengan penerbangan ihsan Tentera Udara Malaysia (TUDM) ke Semenanjung,” katanya hari ini.
Adham berkata, selain itu, makmal di Klinik Kesihatan Tawau Kubota sedang dilengkapkan supaya dapat menjalankan ujian RT-PCR dan dijangka beroperasi dalam masa terdekat.

“Ujian RTK-Ag, iaitu ujian pengesanan antigen, digunakan di lapangan bagi membantu pengesanan awal kes positif Covid-19 dengan lebih banyak.
“KKM akan terus mempertingkatkan usaha bersepadu dengan pelbagai pihak untuk menjayakan usaha membendung Covid-19,” katanya. – K! ONLINE


Pemandu lori simen parah tersepit
Oleh KOSMO!

15 Oktober 2020, 4:18 pm
Oleh NOR AZIHAN MD. GHAZALI
KLANG – Seorang pemandu lori simen parah selepas kenderaan dipandunya merempuh belakang sebuah treler di Jalan Meru berhadapan Hospital Colombia, Bukit Raja di sini hari ini.
Ketua Balai Bomba dan Penyelamat Sungai Pinang, Bonny Martin Saging Mato berkata, seramai sembilan anggota termasuk pegawai dikejarkan ke lokasi kejadian sebaik menerima panggilan kecemasan pada pukul 12.49 tengah hari.
Katanya, sebaik tiba di lokasi kejadian pukul 1.02 petang mendapati, kaki pemandu lori tersepit akibat rempuhan tersebut.
“Pasukan Bomba dan Penyelamat menggunakan peralatan khas bagi mengeluarkan kaki mangsa yang tersepit hampir setengah jam itu.
“Mangsa  berusia 30-an kemudiannya diserahkan kepada pihak ambulans untuk rawatan lanjut sebelum dihantar ke Hospital Tengku Ampuan Rahimah (HTAR),” katanya ketika dihubungi Kosmo! di sini hari ini.

Jelas beliau, operasi menyelamat ditamatkan pukul 1.51 petang. -K!ONLINE


Lebih 700 anggota KKM dikerah tangani penularan Covid-19 di Sabah
Oleh KOSMO!

16 Oktober 2020, 8:33 pm
Oleh MOHD. HUSNI MOHD. NOOR
PUTRAJAYA – Kementerian Kesihatan (KKM) memaklumkan lebih ramai warganya akan digerakkan bagi membantu situasi di Sabah dan negeri-negeri lain yang mencatatkan peningkatan kes Covid-19.
Ketua Pengarah Kesihatan, Tan Sri Dr. Noor Hisham Abdullah berkata, setakat ini, seramai 767 anggota dan kakitangan perubatan KKM dikerahkan ke Sabah untuk menangani penularan Covid-19.
Beliau berkata, anggota dan kakitangan KKM itu adalah dari dalaman Sabah dan negeri-negeri lain di Semenanjung Malaysia.
“Sehingga 14 Oktober lalu, sejumlah 492 orang anggota perubatan dan 52 orang anggota kesihatan awam telah digerakkan secara dalaman Sabah.
“Malah, sehingga tarikh sama juga, sejumlah 175 orang anggota perubatan dan 48 orang anggota kesihatan awam telah digerakkan dari lain-lain negeri ke Sabah,” katanya menerusi satu hantaran di Facebook hari ini.

Katanya, mobilisasi pasukan bantuan itu adalah bagi membantu menangani penularan Covid-19 di Tawau, Lahad Datu, Semporna, Kunak dan Kota Kinabalu.
Noor Hisham berkata, mobilisasi itu dimulakan sejak awal peningkatan bilangan kes Covid-19 di Sabah.
Menurutnya, ini menjadikan secara keseluruhannya setakat ini 767 orang anggota pelbagai kategori dan skim perkhidmatan yang sudah digerakkan ke Tawau, Lahad Datu, Semporna, Sandakan dan Kota Kinabalu.
“Sukarelawan perubatan dan kesihatan adalah terus diseru untuk turut bersama-sama KKM membantu dalam menjayakan usaha menangani gelombang ketiga ini.
“Koordinasi adalah dijalankan oleh pihak Crisis Preparedness and Response Centre (CPRC) Kebangsaan,” katanya.
Katanya, beliau berterima kasih kepada semua anggota kesihatan dan perubatan daripada agensi kerajaan serta semua sukarelawan yang bersama-sama membantu memerangi Covid-19 di negara ini.-K!ONLINE


Dua maut kereta langgar pokok kelapa sawit
Oleh KOSMO!

16 Oktober 2020, 11:29 pm
Oleh ASLIZA MUSA
BATU GAJAH – Dua lelaki maut manakala seorang cedera parah setelah kereta yang mereka naiki melanggar pokok kelapa sawit di Batu 26, Jalan Tanjung Tualang di sini hari ini.
Kejadian pada pukul 6.50 petang itu mengorbankan pemandu Perodua Kelisa, Tan Chee Chuan, 52, dan rakannya, Khor Han Chor, 46, yang duduk di bahagian penumpang hadapan kenderaan tersebut.
Kemalangan itu turut mengakibatkan seorang lelaki warga Bangladesh dikenali sebagai Belayet, 52, cedera parah dan kini dia dirawat di Hospital Batu Gajah.
Ketua Polis Daerah Batu Gajah, Asisten Komisioner Ahmad Adnan Basri berkata, ketika kejadian kenderaan dipandu Chee Chuan dari arah Kampung Gajah menghala ke Tanjung Tualang.
Katanya, ketika melalui lokasi kejadian, kenderaan tersebut hilang kawalan lalu terbabas dan melanggar pokok kelapa sawit di sebelah kiri jalan.

“Semua mangsa yang cedera parah terpaksa dikeluarkan dari kenderaan dengan bantuan pihak bomba.
“Seorang lelaki yang duduk di bahagian penumpang hadapan disahkan maut di tempat kejadian manakala pemandu kereta pula meninggal dunia di Hospital Batu Gajah,” katanya.
Menurut beliau, bedah siasat ke atas mayat kedua-dua mangsa akan dijalankan esok di hospital sama.
“Siasatan mendapati punca kemalangan disebabkan kenderaan hilang kawalan dan terbabas sendiri sehingga melanggar pokok. Kes disiasat mengikut Seksyen 41(1) Akta Pengangkutan Jalan 1987,” katanya.
Sementara itu, Ketua Operasi Balai Bomba dan Penyelamat Batu Gajah, Mohamad Khamis Harun berkata, sepasukan lapan anggota dihantar ke lokasi kejadian selepas menerima panggilan kecemasan pada pukul 6.57 petang.-K!ONLINE


Risiko masih ada di penghujung kuarantin
Oleh KOSMO!

16 Oktober 2020, 10:36 pm
Oleh NUR SHARIEZA ISMAIL
PUTRAJAYA – Sebanyak 75 peratus pesakit Covid-19 didapati positif pada hari pertama menjalani perintah pengawasan dan pemerhatian di rumah (HSO).
Ketua Pengarah Kesihatan, Tan Sri Dr. Noor Hisham Abdullah berkata, baki 25 peratus lagi didapati positif Covid-19 pada hari ke-13 sekali gus menunjukkan bahawa masih terdapat risiko untuk dikesan positif pada hari-hari terakhir kuarantin.
Jelas beliau, individu yang dikenal pasti sebagai kontak rapat kepada pesakit positif Covid-19 wajib mematuhi tempoh kuarantin 14 hari seperti yang ditetapkan Kementerian Kesihatan walaupun keputusan saringan pertama didapati negatif.
“Jika (pesakit) menjalani ujian pertama dan didapati negatif, kemungkinan mereka didapati positif pada hari-13 ada iaitu lebih kurang 25 peratus.
“Justeru, pentingnya menjalani kuarantin wajib dan HSO selama 14 hari supaya mereka yang dikesan sebagai kontak rapat tidak terlepas kerana dalam tempoh tersebut kebolehjangkitan masih ada,” katanya.

Beliau berkata demikian bagi mengulas keperluan menjalani ujian kedua dalam tempoh kuarantin 14 hari pada sidang akhbar secara maya di Facebook Live Kementerian Kesihatan semalam.
Sementara itu, Noor Hisham berkata, individu yang dikenal pasti sebagai kontak rapat ialah mereka yang didapati terdedah kepada kes positif jika didapati bersalaman atau menyentuh pesakit tanpa menggunakan pelindungan.
“Kontak rapat juga adalah individu yang berada kurang dari satu meter dan jika pesakit bersin dalam jarak dekat dengan mereka.
“HSO akan dikeluarkan kepada kontak rapat dan mereka dikehendaki memakai gelang kuarantin selain turut dinasihatkan supaya memantau kesihatan melalui aplikasi MySejahtera,” katanya.-K!ONLINE


Bapa mentua Noryn Aziz meninggal dunia
Oleh MOHAMMAD SHAHEMY AZMI

16 Oktober 2020, 11:37 pm
KUALA LUMPUR – Belum sampai seminggu mendirikan rumah tangga dengan pasangan pilihan, Shaik Rizal Shaik Sulaiman pada Selasa lalu, hari ini penyanyi Noryn Aziz berdepan detik pilu apabila bapa mertuanya, Datuk Shaik Sulaiman Ismail, meninggal dunia sebentar tadi.
Perkhabaran tersebut dikongsikan sendiri oleh Noryn menerusi akaun Instagramnya.
Juara Gegar Vaganza musim kelima itu bagaimanapun tidak memperincikan punca kematian bapa mentuanya.
“Al-Fatihah buat abah..mertua tersayang. Pada Jumaat yang berkah ini abah meninggalkan kami. Hari yang mulia dan segalanya dipermudahkan Allah SWT.
“Walaupun Noryn baru kenal abah…Alhamdulillah kami sempat mesra dan saling sayang menyayang,” ujarnya.
Pada masa sama, penyanyi berusia 44 tahun itu turut meminta sesiapa yang mengenali arwah bapa mertuanya untuk memaafkan dan mendoakan kesejahteraan arwah.

Menerusi laporan akhbar Kosmo! pada 14 Oktober lalu, Noryn atau nama sebenarnya Norazmahwati Abd. Aziz telah selamat mendirikan rumah tangga bersama Rizal yang diadakan secara sederhana dan tertutup di kediaman suaminya di Damansara, Petaling Jaya, Selangor.
Pasangan itu terpaksa membuat persediaan dalam masa 24 jam untuk melangsungkan majlis akad nikah berikutan pelaksanaan Perintah Kawalan Pergerakan Bersyaratr (PKPB) di Kuala Lumpur, Putrajaya dan Selangor. – K! ONLINE


Ketua kampung antara lima ditahan miliki air ketum
Oleh KOSMO!

16 Oktober 2020, 10:24 pm
Oleh KHAIRUL MOHD ALI
KULAI – Seorang ketua kampung antara lima lelaki ditahan kerana memiliki sejumlah 9.5 liter air ketum di sebuah pondok wakaf dan rumah di Felda Bukit Batu, Air Bemban dekat sini, malam semalam.
Ketua Polis Daerah Kulai, Superintendan Tok Beng Yeow berkata, kesemua suspek ditahan berusia antara 25 hingga 52 tahun.
Katanya, antara yang ditahan dalam serbuan pada pukul 10.30 malam itu termasuklah seorang lelaki warganegara Myanmar.
“Berdasarkan maklumat orang awam, polis bertindak menahan lima lelaki, termasuk ketua kampung berkenaan yang berusia 52 tahun kerana memiliki air ketum.
“Hasil pemeriksaan mendapati sembilan peket lutsinar berisi air ketum dengan kandungan satu liter setiap peket serta satu botol minuman berisi 0.5 liter air ketum,” katanya dalam satu kenyataan, di sini hari ini.

Tambah beliau, kesemua suspek dikenakan tahanan reman bermula hari ini hingga 18 Oktober bagi membantu siasatan.
“Kes disiasat mengikut Seksyen 30(3) Akta Racun 1952, jika sabit kesalahan boleh dikenakan maksimum empat tahun penjara serta denda tidak lebih RM10,000,” tegas beliau.-K! ONLINE


KBS fahami keresahan pemain industri indoor
Oleh KOSMO!

16 Oktober 2020, 10:28 pm
Oleh SUBKHI SUDARJI
PUTRAJAYA – Keresahan pemain industri sukan dalam dewan (indoor) yang terkesan ekoran penguatkuasaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya hanyalah bersifat sementara.
Menteri Belia dan Sukan, Datuk Seri Reezal Merican Naina Merican berkata, langkah-langkah larangan aktiviti sukan kontak dan sukan berpasukan di dalam dewan tertutup di kawasan PKPB perlu dilaksanakan atas arahan Majlis Keselamatan Negara (MKN) dan nasihat Kementerian Kesihatan (KKM).
Katanya, ia adalah atas dasar kesihatan dan kepentingan awam buat sementara waktu untuk masyarakat sama-sama membantu negara bagi memutuskan rantaian penularan pandemik Covid-19.
Bagaimanapun, katanya aktiviti sukan dan rekreasi yang tidak melibatkan kontak fizikal boleh dijalankan secara individu dan di tempat terbuka terhad kepada maksimum 10 orang pada satu-satu masa.
“Saya cukup prihatin dan memahami keresahan pemain industri sukan yang terkesan akibat arahan terkini pihak kerajaan ekoran penguatkuasaan PKPB khususnya di Selangor, Kuala Lumpur dan Putrajaya.

“Larangan aktiviti sukan dalam dewan ini hanyalah bersifat sementara,” katanya dalam satu kenyataan akhbar di sini hari ini.
Sementara itu, Reezal Merican berkata, sebagai menteri, beliau memberi jaminan bahawa KBS komited dalam usaha membantu industri sukan dengan kerjasama dan panduan MKN serta KKM.
“Ini supaya aktiviti sukan dan rekreasi dapat dibuka semula seperti dalam fasa Perintah Kawalan Pergerakan Pemulihan (PKPP) sebaik sahaja berakhirnya tempoh PKPB,” katanya.-K!ONLINE


Anjing obes terpaksa berdiet
Oleh KOSMO!

16 Oktober 2020, 8:46 pm
SYDNEY – Seorang wanita terpaksa berhenti memberi makanan kegemaran anjing peliharaannya iaitu ayam Kentucky Fried Chicken (KFC) dan stik apabila haiwan itu mengalami pertambahan berat badan berlebihan.
Menurut Charmaine Hulley, anjing bernama Drax yang dibela sejak dua tahun lalu menjadi sangat gemuk hingga tidak boleh melalui pintu khas untuk binatang peliharaan di rumah ibu wanita itu.
Charmaine meninggalkan Drax selama beberapa bulan bersama rakannya, Taylor kerana perlu menyelesaikan urusan keluarga.
Kesibukan Taylor bekerja membuatkan Drax sering diberi makan ayam KFC dan stik berbanding makanan anjing seperti sepatutnya.
Charmaine hanya menyedari perubahan fizikal Drax apabila Taylor membawa anjing itu melawat di rumah ibunya, baru-baru ini.
“Saya terkejut melihat saiz badan Drax sekarang. Dua tahun lalu, dia terlalu malu hendak makan dan badannya sangat kurus sehingga menampakkan tulang.

“Memandangkan dia sudah terlalu gemuk, Drax perlu diet dan tiada lagi ayam KFC atau stik untuk dia,” katanya kepada portal LadBible. – Agensi


Salur maklumat kegiatan judi haram
Oleh KOSMO!

16 Oktober 2020, 8:25 pm
Oleh SHAMSUL KAMAL AMARUDIN
LUMUT – Orang ramai yang mempunyai maklumat berkaitan kes judi tanpa lesen atau judi haram di daerah Manjung diminta segera melaporkannya kepada pihak berkuasa.
Ketua Polis Daerah Manjung, Asisten Komisioner Nor Omar Sappi berkata, kerjasama orang ramai menyalurkan maklumat mengenai kegiatan itu membolehkan pihaknya mengambil tindakan termasuk memotong bekalan elektrik di premis terbabit dengan kerjasama Tenaga Nasional Berhad (TNB).
“Setakat ini, tiada pihak yang tampil membuat laporan berkaitan kegiatan judi nombor ekor dan tanpa lesen yang didakwa beroperasi secara terbuka dan bebas di Manjung.
“Polis amat mengalu-alukan sebarang maklumat kegiatan judi haram yang boleh disalurkan secara terus kepada kami bagi membantu membanteras kegiatan itu,” katanya ketika dihubungi hari ini.
Beliau mengulas tindakan seorang individu yang memuat naik ciapan di Twitter mendakwa aktiviti judi ekor 4D beroperasi secara terbuka dan bebas di daerah Manjung.

Nor Omar berkata, polis tidak akan berkompromi dan akan membanteras kegiatan judi tanpa lesen dengan melakukan tindakan operasi di beberapa kawasan yang dikenal pasti.
Menurutnya, pada 2018, sebanyak 108 serbuan dilakukan terhadap premis judi tanpa lesen membabitkan 245 tangkapan dengan 213 kes dituduh di mahkamah dan pada tahun lalu, 218 serbuan dilakukan dengan 312 tangkapan dan 285 kes dituduh di mahkamah.
Katanya lagi, sejak 1 Januari lalu sehingga semalam, pihaknya sudah melakukan 184 serbuan membabitkan 232 tangkapan dengan 205 kes dituduh di mahkamah.
“Selain itu, kami dengan kerjasama TNB melakukan pemotongan elektrik ke atas lapan premis yang terbabit kegiatan judi tanpa lesen sepanjang tahun ini,” katanya.
Nor Omar turut meminta Majlis Perbandaran Manjung (MPM) supaya membatalkan lesen perniagaan kedai atau pengusaha yg terlibat kegiatan judi haram. – K!ONLINE


Empat lelaki mabuk ganggu tugas polis diberkas
Oleh KOSMO!

16 Oktober 2020, 8:19 pm
Oleh ASLIZA MUSA
TANJUNG MALIM – Empat lelaki mabuk ditahan selepas melakukan provokasi dan menghalang tugas penjawat awam di Plaza Tol Slim River di sini hari ini.
Kesemua lelaki berusia 25 hingga 41 tahun itu ditangkap anggota Unit Peronda Polis (MPV) Muallim dalam kejadian pada pukul 3.30 pagi.
Ketua Polis Daerah Muallim, Superintenden Sulizmie Affendy Sulaiman berkata, pihaknya mendapat maklumat terdapat sekumpulan lelaki sedang mabuk dan membuat bising dengan memasang muzik yang kuat di lokasi kejadian.
Katanya, apabila sampai di lokasi, didapati empat lelaki sedang mabuk dan berada di luar kereta yang diletakkan di tepi jalan.
“Anggota MPV telah memberi nasihat agar mereka beredar dan tidak membuat bising.

“Bagaimanapun, dua daripada mereka telah mengamuk dan menyerang anggota tersebut dengan menolak badan serta mengeluarkan kata-kata kesat,” katanya di sini hari ini.
Beliau berkata, semasa kejadian, seorang suspek juga telah bertindak merakam video dan cuba membuat provokasi ke atas anggota berkenaan.
“Siasatan mendapati seorang daripada mereka mempunyai rekod lampau di bawah Seksyen 6(1) dan Seksyen 4B(a) Akta Rumah Judi Terbuka (ARJT) 1953 serta Seksyen 147 Kanun Keseksaan.
“Ujian air kencing ke atas kesemua suspek mendapati negatif dadah dan mereka direman tiga hari sehingga Ahad ini untuk siasatan di bawah Seksyen 186 Kanun Keseksaan,” katanya.
Terdahulu, video berdurasi 1 minit 18 saat itu tular di media sosial hari ini dengan memaparkan seorang lelaki melakukan provokasi terhadap seorang anggota polis yang kejadian itu dirakam rakannya. – K!ONLINE


PKPB: SK Dalam Wang di Kampung Che Mas ditutup
Oleh NOR IDAYU BOSRO

16 Oktober 2020, 9:38 pm
PUTRAJAYA – Sekolah Kebangsaan Dalam Wang yang terletak di Kampung Padang Che Mas, Baling, Kedah akan ditutup sehingga 31 Oktober depan selaras dengan pelaksanaan Perintah Kawalan Pergerakan Bersyarat (PKPB) di lokaliti itu
Kementerian Pendidikan dalam satu kenyataan berkata, penutupan sekolah tersebut melibatkan seramai 22 orang guru dan anggota kumpulan pelaksana serta 214 orang murid.
“Sepanjang tempoh penutupan tersebut, pentadbir sekolah diarah untuk memastikan guru-guru serta murid melaksanakan pengajaran dan pembelajaran di rumah,” katanya di sini hari ini.
Manual pengajaran dan pembelajaran di rumah boleh dimuat turun di portal rasmi KPM www.moe.gov.my. -K! ONLINE


Siti Nurhaliza jadi ‘spy’
Oleh KOSMO!

16 Oktober 2020, 6:55 pm
Oleh NURFARHANA MOHAMED
KUALA LUMPUR – Baharu sahaja menerima Anugerah Emas selepas album fizikal ManifestaSITI2020 berjaya mencapai jualan sebanyak 5,000 unit, kini figura muzik tersohor Datuk Seri Siti Nurhaliza bakal melancarkan muzik video rasmi Siapa Tak Mahu.
Lagu hasil ciptaan Omar K, John Jeevasingham dan Ikhwan Fatanna tersebut merupakan lagu keenam yang turut dimuatkan dalam album ManifestaSITI2020.
Muzik video Siapa Tak Mahu akan dilancarkan pada hari ni, pukul 9 malam menerusi saluran YouTube Siti Nurhaliza.
VIDEO muzik Siapa Tak Mahu boleh disaksikan menerusi saluran YouTue Siti Nurhaliza bermula malam ini, pukul 9 malam.
Menampilkan karakter berbeza berbanding dunia realiti, Siti cuba membawakan watak seorang perisik sambil melihat gerak-geri pasangan sedang asyik bercinta di hadapannya.
“Penampilan saya dalam muzik video ini agak berbeza kerana saya menjadi ‘spy’ atau perisik dan memerhatikan gerak-geri pasangan sedang bercinta, lakonan Mira Filzah dan Hun Haqeem. Saya juga mengenakan beberapa persalinan busana mengikut karakter.

“Saya berharap lagu dan muzik video Siapa Tak Mahu akan sama—sama mendapat tempat di hati para peminat dan ini merupakan di antara perancangan yang saya lakukan sebelum breheat supaya karya saya tetap berjalan,” ujarnya.
VIDEO muzik Siapa Tak Mahu turut menampilkan dua pelakon popular Hun Haqeem dan Mira Filzah.
Pengarahnya, Ghazi Maslan memberi garapan visual secara sinematik sesuai dengan mesej nasihat bersahaja yang cuba disampaikan.
Bertepatan dengan maksud di sebalik lirik lagu tersebut, video muzik berkenaan menceritakan bagaimana sesebuah hubungan akan berjalan lancar sekiranya setiap pasangan mengambil sikap menghargai dan berbuat baik sesama sendiri.
Muzik video Siapa Tak Mahu diterbitkan oleh Universal Music Sdn.Bhd. dan Siti Nurhaliza Productions Sdn.Bhd. Manakala syarikat produksi Zeel Production diberi kepercayaan untuk menghasilkan muzik video berkenaan.
Siapa Tak Mahu turut dijadikan lagu tema untuk drama Lelaki Lingkungan Cinta yang bakal disiarkan TV3 menerusi slot Lestary, bermula 21 Oktober ini.
– K! ONLINE


77 kerja sanitasi dijalankan bomba Zon Shah Alam
Oleh KOSMO!

16 Oktober 2020, 7:20 pm
Oleh MOHAMAD NAUFAL MOHAMAD IDRIS
SHAH ALAM – Sebanyak 77 kerja sanitasi telah dilaksanakan oleh pasukan bomba Zon Shah Alam sejak April hingga hari ini.
Menurut Ketua Zon, Razali Mohd. Nasir, sanitasi itu dilakukan selepas menerima permohonan daripada pelbagai agensi kerajaan dan swasta.
“Berdasarkan rekod, 66 kerja sanitasi dilakukan di bangunan kerajaan dan institut pengajian tinggi (IPT) seperti Politeknik Sultan Salahuddin Abdul Aziz Shah, Penjara Sungai Buloh dan Jabatan Kesihatan Selangor.
“Selebihnya, 11 operasi sanitasi dilakukan ke atas 230 buah bas IPT,” katanya ketika dihubungi di sini hari ini.
Tambah beliau, kerja-kerja sanitasi itu dijalankan oleh tiga buah balai melibatkan Balai Bomba dan Penyelamat (BBP) Shah Alam, BBP Sungai Buloh serta BBP Kota Anggerik dengan kekuatan 42 anggota termasuk pegawai.

Ujarnya, bagi bulan ini sahaja sebanyak tujuh proses sanitasi telah dilakukan daripada 12 permohonan yang diterima pihaknya.
“Kita menggunakan bancuhan cecair khas sebagai bahan untuk menghapuskan kuman pada sesebuah bangunan dan kenderaan,” katanya. -K! ONLINE


481 individu ingkar PKPP
Oleh KOSMO!

16 Oktober 2020, 6:28 pm
Oleh SUBKHI SUDARJI
PUTRAJAYA – Seramai 481 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan kegagalan memakai pelitup muka sebanyak 208 tangkapan.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan adalah penjarakan fizikal (145), gagal menyediakan peralatan serta merekod butiran diri (82) dan membawa penumpang berlebihan dalam satu kenderaan (27).
Turut ditahan ialah 10 individu yang melanggar Perintah Kawalan Pergerakan Bersyarat (PKPB), tangkapan pendatang asing tanpa izin (dua) dan aktiviti pusat hiburan tanpa lesen (satu).
“Daripada jumlah itu, seramai 470 individu telah dikompaun dan 10 lagi direman.
“Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi prosedur operasi standard (SOP) PKPP yang ditetapkan,” katanya pada sidang akhbar di Facebook Live Kementerian Pertahanan.

Ismail Sabri berkata, sejak pelaksanaan Ops Benteng mulai Mei lalui, seramai 7,712 pendatang tanpa izin (PATI), 775 tekong dan 316 penyeludup telah berjaya ditahan pihak berkuasa di seluruh negara.
“Selain itu, turut dirampas adalah sebanyak 809 buah bot, 730 kenderaan darat manakala 1,801 lain-lain jenayah rentas sempadan.
“Semalam, Ops Benteng telah berjaya menahan seramai 37 PATI, tiga tekong serta berjaya merampas enam kenderaan darat,” ujarnya.
Dalam pada itu, beliau berkata, seramai 49,056 individu pulang ke tanah air dari 24 Julai hingga 15 Oktober dan ditempatkan di 87 stesen kuarantin yang ditetapkan.
Daripada jumlah itu, seramai 9,223 individu menjalani proses kuarantin wajib manakala 381 lagi telah dihantar ke hospital.
Tambah beliau, sebanyak 24 operasi sanitasi meliputi lima zon merah, 11 zon kuning dan lima zon hijau membabitkan 10 negeri dan satu Wilayah Persekutuan dibuat Jabatan Bomba dan Penyelamat.
“Sebanyak enam operasi di Sabah, Kedah (lima), Pulau Pinang (empat), Terengganu (tiga) serta masing-masing satu di Melaka, Perlis, Sarawak, Pahang, Perak dan Wilayah Persekutuan Putrajaya,” katanya.-K!ONLINE


KKM aktifkan semula Akaun Amanah
Oleh KOSMO!

16 Oktober 2020, 6:52 pm
Oleh MOHD. HUSNI MOHD. NOOR
PUTRAJAYA – Kementerian Kesihatan mengaktifkan semula Akaun Amanah Pembelian Alat Kelengkapan, Keperluan Perubatan, Kemudahan dan Perkhidmatan di Fasiliti Kesihatan bagi membolehkan sumbangan diterima oleh pelbagai pihak.
Ketua Setiausaha Kementerian, Datuk Seri Dr. Chen Chaw Min berkata, akaun itu diaktifkan semula susulan pertanyaan banyak pihak yang ingin memberi sumbangan bagi membantu kementerian menangani wabak Covid-19.
Beliau berkata, kementerian mengaktifkan semula penerimaan sumbangan tunai di bawah Akaun Amanah ini dan Kementerian Kewangan juga meluluskan kemudahan potongan cukai di bawah Subseksyen 44(6) Akta Cukai Pendapatan 1967.
“Kementerian tidak melantik sebarang pihak atau ejen bagi melaksanakan kutipan sumbangan tunai atas nama kementerian ini.
“Sebarang pertanyaan dan pemakluman mengenai sumbangan tunai di bawah Akaun Amanah ini boleh hubungi 03-88833111 atau melalui emel [email protected],” katanya dalam kenyataan akhbar di sini hari ini.

Katanya, Akaun Amanah ini ditubuhkan pada 23 Mac lalu bagi membolehkan syarikat, badan bukan kerajaan (NGO) dan orang ramai yang prihatin untuk menyalurkan sumbangan bagi kegunaan barisan hadapan ketika berlakunya wabak Covid-19.
Bagaimanapun, Chaw Min berkata, Akaun Amanah itu ditutup pada 31 Mei lalu berikutan penurunan kes positif Covid-19.
Menurutnya, sebanyak RM31,671,903.27 telah disumbangkan secara tunai oleh syarikat, NGO dan orang ramai ke akaun berkenaan.
“Sehingga 30 September lalu, sebanyak RM30,597,202.81 telah diluluskan untuk dibelanjakan oleh Jawatankuasa Akaun Amanah di peringkat kementerian dengan baki sumbangan tunai kini sebanyak RM1,074,700.46.
“Sumbangan tunai yang diterima telah digunakan bagi tujuan membeli alat-alat kelengkapan perubatan antaranya seperti ventilator, termometer inframerah, mesin ultrabunyi dan katil-katil pesakit.
“Selain itu, pembelian reagen untuk ujian Covid-19 dan penghantaran pegawai-pegawai KKM untuk bertugas di Sabah bagi membantu menangani wabak di negeri tersebut turut menggunakan sumbangan tunai ini,” katanya.
Pihak yang ingin menyumbang ke Akaun Amanah boleh berbuat demikian menerusi akaun RHB di nombor 2-66016-0002347-5 atas nama Sumbangan Perubatan KKM.-K!ONLINE


629 kes positif, enam kematian akibat Covid-19
Oleh KOSMO!

16 Oktober 2020, 6:42 pm
Oleh SITI A’ISYAH SUKAIMI
PUTRAJAYA – Sebanyak 629 kes baharu Covid-19 dilaporkan hari ini termasuk daripada tiga kluster baharu menjadikan jumlah kes positif sebanyak 18,758 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 627 kes adalah penularan tempatan manakala dua kes import dari New Zealand dan Singapura.
“Tiga kluster yang dikesan hari ini ialah Kluster Merbok di Selangor, Kluster Buntar membabitkan negeri Perak, Kedah dan Putrajaya serta Kluster Lekir yang dikesan di Perak,” katanya.
Beliau berkata demikian pada sidang akhbar secara langsung di Facebook Live Kementerian Kesihatan di sini hari ini.
Noor Hisham berkata, enam lagi kematian berkaitan Covid-19 dilaporkan menjadikan sebanyak 176 kes kematian. -K! ONLINE


273 kertas siasatan berita palsu Covid-19 dibuka
Oleh KOSMO!

16 Oktober 2020, 6:33 pm
Oleh SUBKHI SUDARJI
PUTRAJAYA – Polis Diraja Malaysia (PDRM) dan Suruhanjaya Komunikasi Multimedia Malaysia (SKMM) telah membuka sebanyak 273 kertas siasatan berhubung penularan berita palsu berkait pandemik Covid-19.
Menteri Kanan (Keselamatan), Datuk Seri Ismail Sabri Yaakob berkata, sehingga semalam, sebanyak 136 masih dalam siasatan, 35 kes telah didakwa di mahkamah, 21 didapati bersalah, 13 dalam proses perbicaraan dan 12 diberikan notis amaran.
“Tindakan penguatkuasaan aktif juga sedang dijalankan pada masa ini berdasarkan laporan awam yang diterima,” katanya pada sidang akhbar di Facebook Live Kementerian Pertahanan.
Dalam masa yang sama, Ismail Sabri memaklumkan sebanyak 391 penafian dan penjelasan mengenai berita palsu telah diperjelaskan kepada orang ramai.
“Kerajaan telah menubuhkan Pasukan Respons Pantas (PRP) Kementerian Komunikasi dan Multimedia Malaysia (KKMM) bagi membantu membendung penyebaran berita palsu berkaitan Covid-19.

“Orang ramai diingatkan supaya berhati-hati sebelum menyebarkan sebarang kandungan yang diragui kesahihannya, dan sentiasa menyemak terlebih dahulu kesahihan sesuatu berita daripada sumber yang rasmi atau boleh dipercayai.
“Perkara yang belum tentu sahih, jika kita turut sebarkan, dan sekiranya ianya didapati tidak benar, anda juga boleh dikenakan tindakan.
“Sekiranya terdapat sebarang berita yang diragui kesahihannya boleh menyalurkan maklumat kepada PRP di talian 03-8911 5103 atau layari www.sebenarnya.my untuk menyemak kesahihannya,” jelasnya.-K!ONLINE


Penularan Covid-19 di Kemta Kamunting terkawal
Oleh KOSMO!

16 Oktober 2020, 6:37 pm
Oleh ZAKI SALLEH
IPOH – Keadaan penularan Covid-19 di Pusat Tahanan Koreksional (Kemta) Kamunting adalah terkawal dan belum ada keperluan untuk melaksanakan Perintah Kawalan Pergerakan Diperkekatkan (PKPD).
Perkara itu diputuskan pada Mesyuarat Khas Jawatankuasa Keselamatan Negeri Perak kali ke-6 hari ini.
Menteri Besar, Datuk Seri Ahmad Faizal Azumu berkata, pihak jawatankuasa mendapati penularan jangkitan Covid-19 hanya membabitkan satu blok yang dikhaskan kepada tahanan berisiko sahaja.
Menurut beliau, sebagai langkah kawalan risiko jangkitan kepada pegawai, anggota dan keluarga mereka, pihak pengurusan Kemta juga telah memperketatkan prosedur penugasan anggota di sini.
“Bilangan anggota yang dikhususkan untuk bertugas di blok ini juga telah dihadkan dan mereka diwajibkan memakai Peralatan Pelindung Peribadi (PPE) semasa bertugas.

“Ketika ini usaha bagi memutuskan rantaian penularan di dalam kawasan Kemta sedang giat dilaksanakan oleh pihak pengurusannya dengan kerjasama pihak Hospital Taiping dan Pejabat Kesihatan Daerah,” ujarnya dalam satu kenyataan di sini hari ini.
Selain itu, pihak pengurusan Kemta juga memastikan tiada sebarang kontak di antara anggota bertugas dengan tahanan.
Manakala pergerakan keluar masuk tahanan juga telah dihentikan bagi mengelakkan penularan baharu.
Jelas Ahmad Faizal lagi, setakat hari ini tiada penambahan kes positif baharu dalam Kluster Batu.
Justeru katanya, rakyat khususnya penduduk di kawasan sekitar Kamunting dan Taiping dinasihatkan supaya tidak panik dan tidak menyebarkan maklumat yang tidak sahih.
“Kerajaan Negeri menyeru orang ramai untuk terus mengamalkan disiplin norma baharu bagi mengekang penularan Covid-19 dalam kalangan komuniti,” ujar beliau.-K!ONLINE


‘Troll’ isu semasa hangatkan media sosial
Oleh KOSMO!

16 Oktober 2020, 7:36 pm
Oleh MOHD. HUSNI MOHD. NOOR
PUTRAJAYA – Kelakar, kreatif dan mempunyai maksud ‘serampang dua mata’.
Itu dapat digambarkan pada kandungan yang dipaparkan beberapa laman media sosial yang mengambil kesempatan dengan menghangatkan isu-isu semasa dalam bentuk ‘troll’ atau hasut maya.
Hasut maya adalah istilah semasa terbaharu yang diberikan Dewan Bahasa dan Pustaka (DBP) kepada maksud troll.
Laman sosial Public Health Malaysia (PHM) sebagai contoh, memuat naik kandungan grafik karikatur seorang lelaki berbadan besar sedang menaiki tangga dengan mesej ‘untuk kurus jangan panjat pagar’.
Bagaimanapun, di sebaliknya ialah mesej troll kepada kes seorang suspek Macau Scam yang melarikan diri dengan dibantu dua pengawal peribadinya selepas selesai menjalani proses jaminan.

Suspek dikatakan memanjat pagar dibantu dua pengawal peribadinya.
Troll itu mendapat pelbagai reaksi warganet yang rata-rata terhibur.
Warganet, Nor Lela berkata, “Amboi min (admin), dah pandaiiii. Macam kena  dengan hal ehwal masa kini. Terbaik min.
Sementara itu, Nurul Yusoff pula berkata, “Admin sedang melakukan troll ke ni. Selalu baca serius sahaja post status admin. Kali ini baca macam ada sesuatu yang sedang hangat berlaku.
Dalam pada itu, Dewan Bahasa dan Pustaka (DBP) juga tidak kurang hebatnya apabila memuat naik pantun empat kerat dengan dua baris pertama menceritakan soal panjat pagar.
Mohd. Hanif Zaimar di ruang komen berkata, “Pandai sungguh DBP berpantun, hasut ayat penuh santun.
Sementara itu, portal beli belah, Shopee turut tidak mahu ketinggalan apabila memuat naik kandungan gambar yang memaparkan seorang lelaki warga emas berlatar belakangkan koleksi barangan peribadi beserta mesej ‘beli di Shoppe, tak perlu berebut beli barang lelong’.
Gambar dikongsi Shopee itu mirip kepada keadaan sidang akhbar secara langsung perkembangan Covid-19 oleh Menteri Kanan (Keselamatan), Datuk Seri Ismail Sabri Yaakob.
Diaw Deawunk menerusi komennya memuji kandungan dimuat naik Shopee.
“Idea memang trendy dan ikut isu viral, memang mantap,” katanya.-K!ONLINE


Ratusan kucing kebuluran, makan bangkai kucing lain
Oleh KOSMO!

16 Oktober 2020, 7:51 pm
BRASILIA – Ratusan kucing terbiar kebuluran dan ada yang terpaksa memakan bangkai kucing lain untuk meneruskan hidup di Pulau Furtada, Rio de Janeiro baru-baru ini.
Menurut sebuah agensi berita, penyelamat haiwan, Jorge de Morais berkata, keadaan itu berlaku disebabkan kekurangan makanan di pulau tidak berpenghuni berkenaan selepas penularan wabak Covid-19.
“Kucing di pulau itu bergantung sepenuhnya kepada makanan daripada pelancong serta nelayan tempatan yang membuang sisa ikan hasil tangkapan mereka.
“Apabila wabak Covid-19 mula melanda sekali gus memaksa orang ramai melakukan kuarantin di rumah, maka secara tidak langsung bekalan makanan kucing-kucing itu terputus,” katanya.
Morais berkata, penduduk setempat tidak mengetahui keadaan sebenar kucing di pulau itu sehingga ia dibongkar seorang nelayan pada April lalu.
“Sejak bulan April, saya bersama beberapa orang sukarelawan meminta bantuan daripada peniaga tempatan untuk memasang dispenser makanan asas serta minuman.

“Setiap minggu kami akan ke sini untuk menambah bekalan makanan,” katanya.
Sekurang-kurangnya 250 ekor kucing dikesan berasal daripada dua induk yang ditinggalkan dua dekad lalu ketika mereka berpindah.
Sementara itu, apabila populasi haiwan berkenaan mula bertambah, penduduk setempat menjadikan pulau berkenaan sebagai tempat pembuangan kucing. – Agensi


JPJ Johor keluarkan 108 saman
Oleh KOSMO!

16 Oktober 2020, 8:15 pm
Oleh MOHAMAD FAIZAL HASHIM
JOHOR BAHRU – Jabatan Pengangkutan Jalan (JPJ) Johor telah mengeluarkan 108 notis atas pelbagai kesalahan terhadap kenderaan yang diperiksa semasa menjalankan operasi khas teknikal di Jalan Danga Sutera, di sini malam tadi.
Menurut satu kenyataan di laman rasmi Facebook JPJ Johor, operasi tersebut dibuat bagi mengesan kesalahan kenderaan tidak mengikut spesifikasi yang telah ditetapkan.
Jelas kenyataan itu, antara kesalahan yang diberi tumpuan ialah pengubahsuaian kenderaan, tiada lesen memandu, lesen kenderaan tamat tempoh dan lain-lain kesalahan teknikal.
“Operasi ini melibatkan seramai 32 orang anggota dan pegawai dari Stesen Kawalan Sempadan Kompleks Sultan Abu Bakar (KSAB) dan Bangunan Sultan Ibrahim (BSI).
“Daripada hasil pemeriksaan tersebut, sebanyak 108 notis telah dikeluarkan dan diambil tindakan di bawah Akta Pengangkutan Jalan (APJ) 1987 dan Kaedah-Kaedah Pengangkutan Jalan,” katanya.

Tambahnya, tindakan penguatkuasaan ini dijalankan secara berfokus dan berterusan bagi memastikan peraturan jalan raya dipatuhi dan juga meningkatkan keselamatan kepada pengguna jalan raya yang lain.
“Orang ramai boleh membuat sebarang aduan trafik kepada http://jpj.spab.gov.my beserta butiran pengadu dan butiran aduan,” katanya.-K! ONLINE


PKPB Kampung Padang Che Mas, Baling bermula Ahad ini
Oleh KOSMO!

16 Oktober 2020, 5:34 pm
Oleh MOHD. HUSNI MOHD. NOOR
PUTRAJAYA – Kerajaan akan melaksanakan Perintah Kawalan Pergerakan Bersyarat (PKPB) di Kampung Padang Che Mas, Baling, Kedah berkuat kuasa Ahad ini sehingga 31 Oktober depan.
Menteri Kanan (Keselamatan), Datuk Seri Ismail Sabri Yaakob berkata, perintah itu dikenakan susulan 25 kes positif Covid-19 direkodkan di kampung berkenaan setakat 12 Oktober lalu.
Beliau berkata, seramai 236 individu telah disaring secara bersasar dan diberikan arahan kuarantin wajib selama 14 hari di rumah dan memakai gelang kuarantin.
“Daripada jumlah itu, sebanyak 25 kes positif Covid-19 telah direkodkan membabitkan lima buah keluarga dan 100 masih menunggu keputusan saringan.
“PKPB ini akan membabitkan seramai 1,150 penduduk dan 151 buah rumah di kawasan tersebut,” katanya pada sidang akhbar secara langsung di Facebook Live Kementerian Pertahanan hari ini.

Sementara itu, Ismail Sabri berkata, sidang mesyuarat turut bersetuju membenarkan pusat beli-belah, Kompleks One Utama Mall di Bandar Utama, Selangor kembali beroperasi mulai esok.
Menurutnya, kompleks beli belah itu ditutup pada 11 Oktober lalu bagi tujuan saringan Covid-19 kepada semua pekerja dan melakukan aktiviti pembasmian kuman. -K! ONLINE


Remaja melecur rumah terbakar
Oleh KOSMO!

16 Oktober 2020, 5:47 pm
Oleh ROSLIZA MOHAMED
KOTA BHARU – Seorang remaja melecur pada bahagian badan dan muka selepas rumahnya di Kampung Semut Api, Jalan Pantai Cahaya Bulan dijilat api di sini pagi tadi.
Mangsa, Fahmi, 17, yang mengalami melecur 30 peratus pada bahagian badannya kemudian dikejarkan ke Hospital Raja Perempuan Zainab II (HRPZ II) bagi mendapatkan rawatan lanjut.
Ketika kejadian, mangsa bersama lima ahli keluarganya sedang tidur di dalam bilik dan ruang tamu rumah kira-kira pukul 6.05 pagi.
Sepupu mangsa, Faziana Wan Ngah, 27, berkata, kejadian disedari seorang ahli keluarga mereka selepas terasa bahang panas dari tepi dinding dan ketika api itu telah merebak ke bahagian bumbung.
“Berikutan itu, mereka bergegas menyelamatkan diri masing-masing melalui pintu dapur dan pintu belakang rumah.

“Saya difahamkan dalam keadaan api sedang marak, Fahmi telah diselamatkan oleh ahli keluarganya,” katanya ketika ditemui Kosmo! di lokasi kejadian.
Faziana yang tinggal berdekatan rumah itu bersyukur kerana lima ahli keluarga termasuk ibu bapa saudaranya selamat.
Sementara itu, Ketua Balai Bomba dan Penyelamat Kota Bharu, Timbalan Penguasa Bomba Zukeri Shafie berkata, tiga jentera bersama seorang pegawai dan 20 anggota ke lokasi sebaik menerima panggilan pada pukul 6.19 pagi.
“Mangsa yang melecur ketika itu sudah dibawa ke hospital bagi mendapatkan rawatan.
“Dalam kebakaran itu rumah tersebut hangus 100 peratus selain sebuah kereta jenis Proton Wira serta lima buah motosikal turut terbakar dan punca serta jumlah kerugian masih dalam siasatan,” katanya. – K!ONLINE


UM kurangkan Yuran Perkhidmatan pelajar
Oleh ZULKIFLI MANZOR

16 Oktober 2020, 5:23 pm
KUALA LUMPUR – Universiti Malaya (UM) membuat keputusan mengurangkan Yuran Perkhidmatan Universiti sebanyak RM120 untuk pelajar warga negara dan bukan warga negara universiti itu bagi tempoh tiga semester.
Ia berikutan UM telah melaksanakan aktiviti pengajaran dan pembelajaran secara dalam talian sepenuhnya bermula Semester 2 Sesi 2019/2020.
Pejabat Komunikasi Korporat UM dalam satu kenyataan berkata, pengurangan yuran itu adalah bagi Semester 2 Sesi 2019/2020 serta Semester 1 dan 2 Sesi 2020/2021.
“Yuran perkhidmatan tersebut merangkumi sukan dan rekreasi, perpustakaan, teknologi maklumat dan komunikasi (ICT) dan
Kesihatan/Kebajikan,” kata kenyataan itu hari ini.
Pejabat Komunikasi Korporat UM berkata, jumlah keseluruhan pengurangan yuran tersebut sebanyak RM2.7 juta bagi setiap semester melibatkan seramai lebih 22,000 pelajar.
Menurut kenyataan itu, ia merupakan salah satu daripada 11 inisiatif Bantuan UM Prihatin yang disediakan sejak Perintah Kawalan Pergerakan (PKP) dikuatkuasakan pada 18 Mac lalu di seluruh negara.

Tambah kenyataan itu, UM senantiasa mengutamakan kebajikan pelajar dalam mendepani cabaran normal baharu disebabkan pandemik Covid-19.
“Sama-sama kita berdoa penularan Covid-19 ini segera berakhir supaya kita dapat kembali menjalankan kehidupan kampus seperti sedia kala,” kata kenyataan itu.
Pelajar UM yang ingin mendapat maklumat lanjut tentang pengurangan yuran itu boleh menghubungi Bahagian Pengurusan Kewangan Pelajar dan Kolej Jabatan Bendahari di talian  03-7967 3289 atau emel kepada [email protected] – K!ONLINE


Buaya 4.57 meter ditangkap
Oleh KOSMO!

16 Oktober 2020, 5:52 pm
Oleh ALICIA JOHNY KUEH
MUKAH – Seekor buaya sepanjang 4.57 meter berjaya ditangkap di Sungai Batang Lassa di sini berhampiran Pengkalan Feri Daro hari ini.
Menurut orang awam, Jamaludin Sharaee yang berada di lokasi kejadian, reptilia tersebut dianggarkan seberat 500 kilogram.
“Buaya tersebut ditangkap menggunakan pancing buaya oleh dua orang pemuda dari sebuah firma yang berlesen di Sibu,” katanya ketika dihubungi tadi.
Jamaludin turut mengesahkan buaya tersebut kini sudah tidak bernyawa.
“Buaya ini akan dibawa ke Kuching untuk dilaporkan ke jabatan bertanggungjawab dan akan dikomersialkan,” katanya lagi.

Gambar reptilia tersebut yang diletakkan di bahagian belakang lori ketika berada dalam feri terbabit telah tular di laman sosial.
Pada 3 Oktober, 2016, Konvensyen Antarabangsa Mengenai Perdagangan Flora dan Fauna Terancam (CITES) di Johannesburg, Afrika Selatan, telah membenarkan buaya di Sarawak diburu untuk tujuan komersial.
Berikutan keputusan itu, buaya tidak lagi disenaraikan sebagai haiwan liar yang dilindungi seperti yang termaktub dalam Ordinan Hidupan Liar Sarawak 1998.
Bagaimanapun, aktiviti pemburuan adalah terkawal dan hanya membabitkan di kawasan mempunyai populasi buaya yang tinggi. -K!ONLINE


BPN 2.0 dibayar mulai 26 Oktober ini
Oleh NOR IDAYU BOSRO

16 Oktober 2020, 5:40 pm
PUTRAJAYA – Bayaran fasa pertama Bantuan Prihatin Nasional (BPN) 2.0 akan disalurkan kepada 10.6 juta penerima sedia ada secara berperingkat mulai 26 Oktober depan.
Menteri Kewangan, Datuk Seri Tengku Zafrul Tengku Abdul Aziz dalam satu kenyataan berkata, bayaran akan dibuat secara terus ke akaun bank berdaftar di bawah pangkalan data BPN.
Menerusi kenyataan itu, Tengku Zafrul memperincikan pecahan bayaran fasa pertama BPN 2.0 berjumlah RM4.8 bilion mengikut kategori isi rumah, jumlah pembayaran dan jumlah penerima.
Katanya, pembayaran sebanyak RM2.56 bilion akan diperuntukkan kepada 3.7 juta penerima di bawah kumpulan isi rumah berpendapatan 40 peratus terendah (B40) bekeluarga.
“Selain itu, sebanyak RM1.33 bilion akan dibayar kepada 3.8 juta individu B40 bujang berpendapatan bulanan RM2,000 ke bawah,” katanya di sini hari ini.
Tengku Zafrul berkata, sebanyak RM560 juta akan dibayar kepada 1.4 juta penerima berpendapatan 40 peratus pertengahan (M40) berkeluarga.

“Pembayaran sebanyak RM350 juta lagi kepada 1.7 individu bujang M40 berpendapatan RM2,001 hingga RM4,000,” katanya. -K! ONLINE


Terengganu catat jumlah penagih dadah tertinggi
Oleh KOSMO!

16 Oktober 2020, 6:03 pm
Oleh ZAKKINA WATI AHMAD TARMIZI
SEREMBAN – Negeri Terengganu mencatatkan jumlah penagih dadah tertinggi di negara ini diikuti Kelantan dan Pahang.
Pengarah Bahagian Pencegahan Agensi Antidadah Kebangsaan (AADK) Malaysia, Zainudin Abdullah berkata, jumlah itu adalah berdasarkan statistik tahun lepas yang menunjukkan negeri itu mencatat nisbah 916 penagih dadah bagi setiap 100,000 penduduk.
Manakala nisbah kedua tertinggi dicatat di Kelantan, diikuti Pahang dan Perlis manakala Negeri Sembilan mencatatkan jumlah kelima tertinggi.
“Di Negeri Sembilan, masalah penyalahgunaan dadah atau penagihan dadah tidaklah begitu serius iaitu daripada 100,000 penduduk, sebanyak 702 orang adalah penagih. Terengganu merupakan negeri tertinggi jumlah penagih dadah iaitu sebanyak 916 orang,” katanya.
Beliau berkata demikian sewaktu berucap melancarkan Kit Pintar 2.0 dan Permainan Interaktif A-GEN Negeri Sembilan di sini, hari ini.

Yang hadir sama, Pengarah AADK negeri, Dr. Sallina Mansor dan Pengarah Pendidikan negeri Md Fiah Md Jamin.
Sementara itu, katanya, Kit Pintar 2.0 tersebut disediakan oleh AADK Negeri Sembilan dengan kerjasama Jabatan Pendidikan Negeri Sembilan dan Majlis Agama Islam Negeri Sembilan dengan kumpulan sasaran kanak-kanak berusia 10 hingga 12 tahun.
“Kit ini mengandungi permainan interaktif Antidrug Generations (A-GEN), video mesej pencegahan dadah dalam bentuk lakonan dan animasi serta flash card untuk menarik minat murid. Permainan interaktif ini diyakini dapat memberi impak positif dari segi pembentukan jati diri dan membenci dadah,” katanya.
Lebih membanggakan katanya, Negeri Sembilan merupakan negeri pertama menginovasikan permainan berbentuk video dan audio kepada pelajar tahun empat hingga enam bagi pembentukan jati diri yang kental dan meningkatkan pengetahuan individu tentang bahaya dadah.
“Program pintar ini melalui kaedah penyampaian mesej kesedaran bahaya dadah kepada pelajar. Dalam set tool kit ini kita menyediakan permainan interaktif A-Gen, video slot aktiviti termasuk lakonan dan animasi, flash card serta kanvas latihan dalam kumpulan.
“A-Gen turut bekerjasama dengan Universiti Tun Hussein Onn Malaysia (UTHM), Kolej Poly-Tech Mara Batu Pahat dan Sekolah Kebangsaan (SK) Seri Paya Batu Pahat, Johor sejak 2019,” katanya. -K!ONLINE


Anwar disiasat di bawah enam kes
Oleh LUQMAN RIDHWAN MOHAMED NOR

16 Oktober 2020, 5:55 pm
KUALA LUMPUR – Ketua Pembangkang, Datuk Seri Anwar Ibrahim mengesahkan polis kini menyiasat enam kes membabitkan dirinya.
Menurutnya, antara kes yang disiasat tersebut adalah membabitkan nama-nama Ahli Parlimen yang dikatakan menyokongnya.
“Urusan itu (nama-nama Ahli Parlimen) adalah antara saya dengan Yang di-Pertuan Agong, bukannya polis atau pihak politik.
“Menteri Dalam Negeri yang mengarahkan pihak polis untuk mengetahui nama-nama tersebut,” katanya kepada pemberita di sini hari ini.
Kes lain yang turut disiasat, menurut Anwar, adalah kes liwat namun beliau enggan mengulas lanjut mengenainya memandangkan soalan-soalan diajukan pihak polis tidak jelas. – K! ONLINE


Pekerja TNB maut ketika hantar penyata elektrik
Oleh KOSMO!

16 Oktober 2020, 5:29 pm
Oleh DIYANATUL ATIQAH ZAKARYA
MELAKA – Perjalanan seorang kakitangan Tenaga Nasional Berhad (TNB) untuk menghantar penyata elektrik berakhir tragedi apabila dia maut dalam kemalangan di Jalan Parit Melana, One Krubong di sini, tadi.
Dalam kejadian pukul 12.25 tengah hari itu, mangsa, Syamsul Mohd. Salim, 40, disahkan meninggal dunia di tempat kejadian akibat kecederaan parah di kepala.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian mangsa yang menunggang motosikal jenis Honda Wave dalam perjalanan dari arah bandar menghala ke One Krubong.
“Hasil siasatan awal, kita mendapati mangsa dalam perjalanan untuk menghantar penyata elektrik ke kawasan tersebut.
“Bagaimanapun, setiba di tempat kejadian motosikal ditunggangi mangsa tiba-tiba dihimpit sebuah kenderaan lain menyebabkan dia terbabas ke tengah pembahagi jalan,” katanya ketika dihubungi di sini, hari ini.

Katanya, akibat kemalangan itu, mangsa disahkan telah meninggal dunia di tempat kejadian oleh penolong pegawai perubatan dan mayat dibawa ke Hospital Melaka untuk bedah siasat.
“Siasatan masih diteruskan dan kenderaan terlibat akan dihantar ke Pusat Pemeriksaan Kenderaan Berkomputer (PUSPAKOM) untuk pemeriksaan lanjut.
“Kes disiasat mengikut Seksyen 41(1)Akta Pengangkutan Jalan 1987,” katanya.-K!ONLINE


Universiti diselar abai pelajar dalam kuarantin
Oleh KOSMO!

16 Oktober 2020, 5:39 pm
YORK – Universiti York di Britain menerima kecaman di media sosial apabila mengeluarkan dasar yang mengarahkan pelajar yang menjalani kuarantin koronavirus untuk memberi laluan kepada pelajar sihat keluar dahulu sekiranya berlaku kebakaran di institusi itu.
Mengikut dasar berdepan situasi kebakaran yang diumumkan baru-baru ini, mana-mana pelajar yang menjalani kuarantin koronavirus di universiti itu perlu kekal di bilik masing-masing sekurang-kurangnya 60 saat atau seminit, lapor Metro UK.
“Jika anda sedang menjalani kuarantin koronavirus dan sistem amaran kebakaran berbunyi, sila kekal di bilik anda untuk jangka masa seminit.
“Ini akan memberi ruang kepada pelajar yang sihat keluar terlebih dahulu,” tulis dasar yang dimuat naik di laman web rasmi universiti itu.
Dasar itu ternyata menerima reaksi negatif dari pelajar yang beranggapan ia mementingkan diri dan tidak berperikemanusiaan.
“Saya lebih rela berdepan risiko menyebarkan virus Covid-19 daripada menunggu untuk mati dalam kebakaran,” tulis seorang pelajar di laman sosial.

“Sesiapa yang membuat dasar seperti ini patut dipecat kerana mereka tidak layak membuat sebarang keputusan untuk pelajar,” komen seorang pengguna Twitter.
Institusi itu telah mengubah dasar keselamatan itu selepas menerima tentangan hebat daripada kumpulan pelajar.
Universiti York adalah antara pusat pengajian terbaharu di Britain berdepan kritikan dalam mengendalikan proses kuarantin kendiri pelajar.
Terdahulu, Universiti Edinburgh yang terkenal sebagai universiti termahal dilaporkan menyediakan roti tamat tempoh kepada pelajar yang sedang menjalani kuarantin di situ. – Agensi


Lelaki cedera jatuh dari tingkat satu
Oleh NUR HUDA MUSA

16 Oktober 2020, 6:09 pm
KUALA LUMPUR – Seorang lelaki patah pinggang selepas terjatuh dari tingkat satu bangunan Travel In Hotel di Jalan Chow Kit di sini hari ini.
Jurucakap Jabatan Bomba dan Penyelamat Malaysia Kuala Lumpur berkata, pihaknya menerima panggilan kecemasan memaklumkan tentang kejadian tersebut pada pukul 2.01 petang sebelum bergegas ke lokasi.
“Seramai 14 anggota bersama dua buah jentera dari Balai Bomba dan Penyelamat Jalan Tun Razak telah dikejarkan ke lokasi.
“Setibanya di lokasi, pihak bomba mendapati terdapat seorang lelaki berusia 24 tahun telah terjatuh dari tingkat satu pada ketinggian 15 meter dan mangsa tersangkut pada bumbung,” katanya dalam satu kenyataan di sini hari ini.
Katanya, mangsa kemudiannya dibawa turun melalui tangga dengan menggunakan pengusung.
“Mangsa yang mengalami kecederaan patah pada bahagian pinggang telah selamat dibawa turun pada pukul 2.26 petang dan diserahkan kepada pihak ambulans Hospital Kuala Lumpur untuk tindakan selanjutnya,” jelasnya. – K! ONLINE


Kerjasama PDRM, ATM perkukuh kawalan sempadan
Oleh KOSMO!

16 Oktober 2020, 4:18 pm
Oleh YATIMIN ABDULLAH
RANTAU PANJANG – Kerjasama antara Polis Diraja Malaysia (PDRM) menerusi Pasukan Gerakan Am (PGA) dengan Angkatan Tentera Malaysia (ATM) bakal diperkukuhkan menerusi rondaan bersama disepanjang kawasan sempadan Malaysia-Thailand di negeri ini.
Komander Briged Tenggara PGA, Senior Asisten Komisioner Hasan Basri Ahmad Safar berkata, jalinan kerjasama itu secara tidak langsung mampu mengekang aktiviti jenayah rentas sempadan seperti penyeludupan dan kemasukan pendatang asing tanpa izin (PATI) ke negara ini.
Menurutnya, beliau yakin jalinan kerjasama itu mampu memberikan kesan positif dalam mengurangkan aktiviti jenayah rentas sempadan.
“Kerjasama boleh direalisasikan menerusi rondaan secara bersama menggunakan kenderaan atau berjalan kaki.
“Kita juga boleh tempatkan anggota PGA dan ATM secara bersama di kawasan Sekatan Jalan Raya (SJR) dan Sekat Pintas,” katanya.

Beliau berkata demikian pada Majlis Serah Terima Tugas Bagi Penugasan Ops Benteng Covid-19 antara Pegawai Pemerintah PGA Batalion 7, Superintendan Azhari Nusi dengan Pegawai Pemerintah PGA Batalion 9, Superintendan Nor Azizan Yusof di Markas Taktikal PGA Lubok Stol di sini semalam.
Hadir sama, Panglima Briged Kelapan Infantri Malaysia, Brigedier Jeneral Zamsari Abu Hasan.
Hasan Basri memberitahu, pihaknya turut mengemukakan permohonan kepada ATM untuk menambahkan lokasi pemasangan kawat berduri dibeberapa lagi kawasan di sempadan negeri ini.
Katanya, pemasangan itu menunjukkan impak positif dalam membendung kegiatan jenayah rentas sempadan.
Hasan Basri berkata, PGA mahu memperkasakan lagi unit risikan berkait aktiviti penyeludupan.
Katanya, maklumat risikan merupakan suatu elemen yang penting bagi memastikan jenayah rentas sempadan berjaya dikekang.-K! ONLINE


Lebih 1,900 pelbagai jawatan perlu diisi pencari kerja di Perak
Oleh KOSMO!

16 Oktober 2020, 4:27 pm
Oleh ZAKI SALLEH
IPOH – Sebanyak 2,247 jawatan kosong ditawarkan kepada golongan pencari kerja di negeri ini yang didaftarkan menerusi Pusat Aspirasi Anak Perak (Pasak) bermula Jun sehingga September lalu meliputi pelbagai sektor seperti pembuatan, automotif, perkhidmatan dan lain-lain.
Bagaimanapun, daripada jumlah tersebut hanya 277 pencari kerja yang telah berjaya atau disenarai pendek oleh industri.
Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan dan Masyarakat Sivil Perak, Razman Zakaria berkata, angka tersebut diisi berdasarkan 1,664 pencari kerja yang mendaftar di bawah Pasak selaku agensi pelaksana.
Menurut beliau, sehubungan itu pencari kerja dalam kalangan anak-anak Perak diseru supaya mengambil peluang-peluang yang ditawarkan oleh industri termasuklah mereka yang hilang pekerjaan akibat Covid-19 atau ingin meneroka kerjaya baharu.
“Berdasarkan angka ini bermakna masih terdapat 1,970 kekosongan jawatan kosong yang boleh dimohon dan diisi oleh rakyat negeri Perak.

“Jawatan kosong yang ditawarkan oleh industri ini memerlukan penempatan segera bagi membolehkan operasi industri tidak terjejas atas faktor guna tenaga yang tidak berada pada tahap yang maksimum,” ujarnya dalam satu kenyataan di sini hari ini.
Pasak selaku agensi pelaksana berperanan menyediakan solusi jangka pendek dan panjang dalam meningkatkan taraf sosio-ekonomi serta kehidupan rakyat khususnya membawa peluang-peluang pekerjaan yang ditawarkan oleh industri selain peningkatan modal insan dalam bidang kemahiran.
Jelas Razman lagi, masalah utama yang dihadapi oleh industri ketika ini ialah kurangnya permohonan daripada warga tempatan untuk mengisi jawatan kosong yang ditawarkan khususnya untuk penjawatan sokongan dalam industri pembuatan.
“Adalah menjadi dasar kerajaan negeri agar pihak industri memberi lebih banyak peluang kepada warga tempatan untuk mengisi kekosongan jawatan yang ditawarkan, jadi ia hendaklah direbut.
“Golongan pencari kerja juga dipelawa mendaftar minat mereka dengan Pasak atau boleh melayari laman Facebook ‘Pusat Aspirasi Anak Perak/PASAK’ untuk memperoleh informasi terkini berkaitan peluang pekerjaan selain boleh menghubungi talian 05-3183 290 untuk pertanyaan,” ujarnya.-K! ONLINE


Khidmat percuma saringan individu gejala Covid-19
Oleh KOSMO!

16 Oktober 2020, 3:21 pm
Oleh ISKANDAR SHAH MOHAMED
SHAH ALAM – Kerajaan Selangor akan memberi perkhidmatan percuma kepada individu bergejala Covid-19 yang mahu menjalankan ujian saringan di negeri ini.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri, Dr. Siti Mariah Mahmud berkata, khidmat khas itu diuruskan sepenuhnya oleh semua klinik Selcare sedia ada di setiap daerah.
“Ujian saringan secara percuma itu disediakan bagi individu yang mempunyai simptom awal Covid-19 termasuk sakit tekak dan batuk.
“Kita memahami kebimbangan rakyat dan pengumuman rasmi pelaksanaannya akan dibuat selepas menerima kit ujian nanti,” katanya.
Beliau berkata demikian pada program Pembekalan Kit Pembasmi Covid-19 dan Inisatif Penjagaan Anak Frontliners (iPAF) di Taska Frontliners Jabatan Kesihatan Negeri Selangor (JKNS) di sini, hari ini.

Mengulas lanjut katanya, tindakan kerajaan negeri itu adalah sebagai usaha mengekang penularan pandemik Covid-19 yang meningkat dua kali ganda iaitu sebanyak 150 kes semalam berbanding 68 kes kelmarin.
Dalam perkembangan sama, Mariah menegaskan ujian saringan bersasar sedang dipergiatkan di beberapa lokasi termsuk Masjid Lapangan Terbang Sultan Abdul Aziz (LTSAAS),  Subang.
“Langkah itu bagi mengesan individu yang bukan saja kontak rapat malah meliputi lapisan individu berikutnya yang mungkin dijangkiti.
“Ujian saringan itu adalah fokus utama kita dan masih giat dijalankan bersama Jabatan Kesihatan Negeri Selangor ketika ini,” katanya. -K!ONLINE


Operasi pembersihan tumpahan minyak dijangka lebih lama
Oleh KOSMO!

16 Oktober 2020, 4:49 pm
Oleh ZAKKINA WATI AHMAD TARMIZI
PORT DICKSON – Sebanyak 60 peratus kerja-kerja pembersihan susulan insiden tumpahan minyak di Pantai Cermin, Batu 10 dekat sini selesai dilaksanakan setakat ini.
Pegawai Pertahanan Awam Daerah Port Dickson, Kapten (PA) Mohamad Azri Abu Hassan berkata, sepatutnya kerja-kerja pembersihan yang selesai mampu mencapai 90 peratus namun pihaknya menemukan tompokan minyak baharu sejak semalam.
“Kami khuatir ada pihak yang cuba pula mengambil kesempatan dengan sengaja menumpahkan minyak di kawasan ini.
“Maklumat sudah diberi kepada pihak Jabatan Laut kerana sejak semalam kami menerima kehadiran minyak baharu dari laut. Kami khuatir proses pembersihan minyak ini akan mengambil masa yang lebih lama,” katanya ketika ditemui di sini hari ini.
Sementara itu, jelas Mohamad Azri, dalam operasi pembersihan yang memasuki hari keempat hari ini, pihak terlibat telah memasang ‘absorbent boom’ ataupun penyerap minyak sepanjang 150 meter di kawasan yang terjejas teruk termasuk do kawasan teluk di Tanjung Tuan, Melaka.

“Pada hari pertama hingga kedua kami mengumpulkan sisa minyak yang terkumpul berdekatan teluk namun disebabkan arus, minyak itu semakin banyak.
“Selepas kami menggunakan jentera kami melihat perkembangan positif cuma ambil masa kita nak mengawal minyak memandangkan masih ada tompokan di kawasan laut,”katanya.
Dalam pada itu, menurut Mohamad Azri, pihaknya agak bimbang kerana esok dijangka akan mengalami air pasang besar yang boleh menyukarkan lagi operasi pembersihan.
“Kami khuatir kerana ada ramalan dijangka air pasang besar akan berlaku di kawasan ini dianggarkan lebih 3.2 meter air pasang. Apa yang merisaukan minyak tersebut boleh terkena tebing dan batu di rumah persendirian berdekatan akan menyukarkan operasi pembersihan.
“Pelan kami adalah mulai esok kami akan menggunakan operasi pembersihan secara manual dan membersihkan kawasan paya bakau,” katanya.-K! ONLINE


Penagih lepas gian di rumah sendiri kena cekup
Oleh KOSMO!

16 Oktober 2020, 3:34 pm
Oleh TOREK SULONG
PASIR PUTEH – Agensi Anti Dadah Kebangsaan (AADK) Pasir Puteh berjaya menahan enam penagih dadah sewaktu mereka sedang khayal menerusi Ops Cegah dalam beberapa serbuan berasingan yang dijalankan di daerah ini kelmarin.
Ketua Pegawai AADK Pasir Puteh , Azlina Mohd. Zain berkata, seramai lapan anggota AADK telah menyerbu beberapa buah rumah sebelum menahan enam lelaki berusia 19 hingga 50 tahun.
“Beberapa penagih bertindak agresif dan berlaku pergelutan sebelum mereka berjaya digari.
“Siasatan mendapati, mereka melepaskan gian di dalam bilik rumah masing-masing dan tidak melakukan secara berkumpulan seperti kebiasaan di sekitar semak atau rumah kosong selepas penguatkuasaan prosedur operasi standard (SOP) yang giat dijalankan,” katanya ketika dihubungi Kosmo! di sini hari ini.
Menurut Azlina, ujian saringan ujian air kencing mendapati kesemua mereka positif dadah jenis methamphetamine.

Katanya, bagaimanapun, tiada sebarang penemuan dadah sewaktu serbuan kerana mereka hanya mendapatkan bekalan dadah sekadar untuk melepaskan ketagihan.
“Daripada jumlah tangkapan itu, tiga daripada mereka terdiri daripada individu kes berulang manakala tiga lagi adalah penagih baru,” katanya.
Kes disiasat mengikut Seksyen 4(1)(a) Akta Penagih Dadah (APD) Rawatan dan Pemulihan 1983 dan Seksyen 4(1)(b) akta yang sama.-K! ONLINE


Pengusaha bas terjejas teruk, mohon lanjutan tempoh moratorium pinjaman
Oleh KOSMO!

16 Oktober 2020, 3:51 pm
Oleh NOR SHAFAWATI YUP
SEREMBAN – Gabungan Bas Malaysia memohon kerajaan melanjutkan tempoh moratorium pinjaman kredit pengangkutan bas dengan kelonggaran tertentu bagi membantu pengusaha bas yang terjejas teruk akibat penularan pandemik Covid-19.
Presiden Persatuan Pengusaha Bas Catar Malaysia, Mohd Rofik Mohd Yusoff berkata, rata-rata pengusaha bas tertekan kerana tiada pusingan pendapatan tetap ketika ini, namun harus meneruskan pembayaran pinjaman kredit setiap bulan.
“Sehubungan itu, kami memohon kerajaan melalui Kementerian Kewangan campur tangan supaya syarikat pinjaman kredit dapat melanjutkan tempoh moratorium pinjaman sehingga keadaan ekonomi kembali pulih.
“Ketika ini, sebanyak 90 peratus pengusaha bas membuat pinjaman daripada syarikat pinjaman kredit dan ramai mula tertekan untuk membuat pembayaran semula sedangkan bas tidak bergerak (tiada pendapatan),” katanya pada sidang akhbar di sini semalam.
Turut hadir Pengerusi Pertubuhan Muafakat Pengusaha dan Pemandu Bas Negeri Johor, R.Thiagarajan, Presiden Gabungan Bas Persiaran Zon Utara, Ahmad Ruslan dan Setiausaha Pertubuhan Gemilang Agensi Pelancongan dan Pengusaha Bas Malaysia, N. Gunaratnam.

Gabungan Bas Malaysia terdiri daripada pengusaha bas persiaran, sekolah, pekerja dan catar dengan keahlian seramai 40,000 orang di seluruh Malaysia.
Menurut Mohd. Rofik, sebelum ini syarikat pinjaman kredit memberi moratorium selama empat bulan sahaja dan tidak dilanjutkan.
“Keadaan ini berbeza dengan syarikat perbankan di bawah Bank Negara Malaysia yang memberikan moratorium pinjaman sehingga Disember ini sekaligus memberi sedikit kelegaan kepada peminjam terlibat.
“Kami tidak akan lari daripada tanggungjawab membayar hutang, namun memohon diberikan masa sehingga keadaan kembali pulih,” katanya yang memberitahu ramai pengusaha bas kini berdepan tindakan mahkamah kerana gagal membayar pinjaman.
Kata beliau, ada syarikat pinjaman kredit yang menawarkan penjadualan semula pinjaman tetapi dikenakan kenaikan kadar faedah.
Jelas Mohd. Rofik, dalam keadaan mendesak ini beliau khuatir industri bas akan lumpuh sekiranya luahan mereka ini tidak didengari oleh kerajaan segera.
“Benar kerajaan telah salurkan pelbagai bantuan, malah gabungan ini juga telah mengambil langkah dan usaha yang sewajarnya namun ehingga kini tiada penyelesaian,” katanya.
Dalam pada itu, Mohd. Rofik berkata, gabungan ini turut meminta kerajaan menyediakan tambahan dana dalam pelan geran khas bagi industri pengangkutan bas seperti bas persiaran , sekolah , pekerja , dan catar. -K! ONLINE


Kaitkan pelbagai skandal, Rahim Thamby Chik saman DAP
Oleh NUZULSHAM SHAMSUDDIN

16 Oktober 2020, 4:34 pm
KUALA LUMPUR – Bekas Ketua Menteri Melaka, Tan Sri Abdul Rahim Thamby Chik mengemukakan saman terhadap Ahli Parlimen Kota Melaka, Khoo Poay Tiong (DAP) dan tiga lagi pemimpin parti itu dengan menuntut ganti rugi dan permohonan maaf kerana memfitnahnya dalam pelbagai skandal.
Abdul Rahim selaku plaintif memfailkan saman itu melalui The Chambers Of Frida pada 17 September lalu, dengan menamakan Poay Tiong sebagai defendan pertama manakala Pengerusi Kebangsaan DAP, Tan Kok Wai, Timbalan Pengerusi Kebangsaan DAP, Gobindh Singh Deo dan Setiausaha Agung DAP, Lim Guan Eng masing-masing selaku defendan kedua hingga keempat.
Mahkamah menetapkan Isnin ini untuk pengurusan kes seterusnya di Mahkamah Tinggi di sini melalui prosiding e-review.
Dalam pernyataan tuntutannya, plaintif berkata Poay Tiong membuat satu artikel yang mengaitkan beliau dengan dakwaan skandal di laman Facebook miliknya pada 16 Disember 2018.
Artikel itu kemudian diterbitkan di portal berita dalam laman talian www.thestar.com.my pada hari sama.
Ia juga didakwa turut diterbitkan oleh Poay Tiong dalam laman web DAP, iaitu di www.dapmalaysia.org.

Plaintif berkata, ekoran diterbitkan melalui portal berita itu, telah menyebabkan sebilangan besar pengguna internet melihat artikel itu yang didakwa adalah kata-kata fitnah.
Tambah plaintif, kata-kata fitnah itu antaranya membawa maksud bahawa beliau terbabit dalam pelbagai skandal, menyalahgunakan kuasa, melakukan penyelewengan dan seorang yang rasuah.
Ujar plaintif tuduhan dan sindiran itu adalah tidak benar, tidak berasas dan diterbitkan dengan niat jahat selain sehingga menyebabkan plaintif  dianggap sebagai skandal awam dan dihina di khalayak masyarakat umum di peringkat nasional dan antarabangsa.
Plaintif mendakwa reputasinya telah rosak selama bertahun-tahun akan datang apabila kata-kata fitnah itu dikongsi berulang kali melalui internet.
Dakwa plaintif, defendan kedua hingga keempat selaku pemegang jawatan parti turut bertanggungjawab menyebabkan artikel sama diterbitkan dalam laman web parti dan dengan niat jahat melakukan fitnah libel (bertulis) terhadapnya.
Selain menuntut semua defendan membayar ganti rugi am, teruk teladan serta permohonan maaf secara bertulis, plaintif juga memohon satu injunksi bagi menghalang defendan daripada menerbitkan artikel dan posting sama serta memadamkannya.-K!ONLINE


Harga RON95, RON97 naik satu sen
Oleh NOR IDAYU BOSRO

16 Oktober 2020, 5:08 pm
PUTRAJAYA – Harga runcit petrol RON95 naik satu sen kepada RM1.68 seliter berbanding RM1.67 bagi tempoh bermula tengah malam ini sehingga 23 Oktober depan.
Kementerian Kewangan dalam satu kenyataan berkata, harga RON97 juga naik satu sen daripada RM1.97 kepada RM1.98 seliter.
“Harga runcit diesel pula naik lima sen iaitu daripada RM1.69 seliter kepada RM1.74 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.-K!ONLINE


Anwar masuk Bukit Aman ikut pintu belakang
Oleh LUQMAN RIDHWAN MOHAMED NOR

16 Oktober 2020, 3:25 pm
KUALA LUMPUR – Ketua Pembangkang, Datuk Seri Anwar Ibrahim tiba di Ibu Pejabat Polis Bukit Aman di sini kira-kira pukul 2.30 petang tadi.
Bagaimanapun, difahamkan beliau tidak menggunakan laluan utama untuk memasuki Bukit Aman sebaliknya diarahkan pihak berkuasa untuk melalui pintu belakang.
Kosmo! semalam melaporkan Pengarah Jabatan Siasatan Jenayah Bukit Aman, Datuk Huzir Mohamed berkata, Anwar diminta menghadiri penyiasatan hari ini mengikut Seksyen 111 Kanun Prosedur Jenayah.
Katanya, siasatan terhadap beliau diklasifikasikan mengikut Seksyen 505(b) Kanun Keseksaan dan Seksyen 233 Akta Komunikasi Multimedia 1998.
“Sehingga kini, sebanyak 113 laporan diterima membabitkan kes tersebut dan kita masih menjalankan siasatan lanjut berkenaan dakwaan yang tersebar di media massa.
“Sehubungan itu, beliau (Anwar) diminta hadir untuk memberi keterangan esok (hari ini) di Pejabat Unit Siasatan Jenayah Terkelas, Jabatan Siasatan Jenayah Bukit Aman,” katanya. – K! ONLINE


Pemandu bas ekspres ambil mudah peraturan jalan raya
Oleh KOSMO!

16 Oktober 2020, 3:45 pm
Oleh ROSLIZA MOHAMED
KOTA BHARU – Jabatan Pengangkutan Jalan (JPJ) Kelantan mengesan segelintir pemandu bas ekspres masih ingkar untuk mematuhi undang-undang jalan raya sewaktu menjalankan tugas harian mereka.
Pengarahnya, Hanif Yusabra Yusuf berkata, kebanyakan kesalahan itu dikesan sewaktu pegawai dan anggota JPJ melakukan penyamaran dengan menaiki 54 buah bas ekspres sepanjang tahun ini.
Katanya, sebanyak 17 notis kesalahan telah dikeluarkan pada tahun ini sekali gus mencatatkan peningkatan berbanding tahun lalu iaitu 13 notis.
“Kebanyakan pemandu bas ekspres melakukan kesalahan dengan memotong garisan berkembar.
“Selain itu, kita juga mengesan pemandu yang menggunakan bimbit ketika memandu selain ada juga antara mereka mengambil dan menurunkan penumpang di tempat yang tidak dibenarkan,” katanya ketika dihubungi Kosmo! semalam.

Hanif Yusabra berkata, sepanjang tahun ini, JPJ turut mengambil tindakan terhadap 15 buah bas ekspres yang ingkar.
Menurutnya, operasi sentiasa dilakukan bagi memastikan pemandu bas mematuhi undang- undang termasuk pada musim perayaan.
Katanya, keselamatan perlu diutamakan bagi mengelak kejadian tidak diingini kepada penumpang atau kenderaan lain.
Tambahnya, bas ekspres juga perlu sentiasa dalam keadaan baik terutamanya aspek teknikal iaitu brek dan tayar sebelum memulakan perjalanan.-K! ONLINE


UMK jalin kerjasama dengan Ain Biomass Industries
Oleh KOSMO!

16 Oktober 2020, 3:15 pm
Oleh TOREK SULONG
BACHOK – Universiti Malaysia Kelantan (UMK) dan Ain BioMass Industries Sdn. Bhd. (Ain BioMass) menandatangani Memorandum Persefahaman (MoU) dalam usaha memantapkan kerjasama melaksanakan projek keusahawanan sosial yang berimpak tinggi.
Memorandum yang dimeterai di UMK Kampus Bachok di sini turut menggabungkan kerjasama empat penjuru antara Unit Peneraju Agenda Bumiputera (Teraju), Ain Biomass Industries Sdn. Bhd. dan masyarakat di Jeli.
Naib Canselor UMK, Profesor Datuk Dr. Noor Azizi Ismail, berkata Teraju telah memberi kepercayaan memilih UMK melalui Fakulti Biokejuruteraan dan Teknologi (FBKT) sebagai rakan strategik dengan peruntukan geran bernilai RM2.3 juta untuk tempoh lima tahun.
Menurutnya, kerjasama yang dimeterai itu akan menjadi penanda aras yang baharu kepada UMK yang menerima geran terbesar untuk tindakan menggerakkan program penyelidikan.
“Projek ini diketuai oleh Profesor Madya Dr. Wan Mohd. Faizal Wan Ishak manakala barisan penyelidik terdiri daripada Dr. Mazlan Mohamed, Mohd. Aswawi Isa, Prof. Madya Dr. Najmi Masri dan Aliffah Adnan.

“Pemilihan barisan penyelidik adalah berlandaskan inovasi dan keupayaan projek dalam membantu peningkatan pendapatan peserta dikalangan komuniti setempat,” katanya ketika selepas majlis MoU di UMK hari ini.
MoU itu ditandatangani oleh Dr. Noor Azizi mewakili UMK dan Pengarah Ain Biomass Industries Sdn. Bhd., Datuk Wan Ariff Wan Hamzah.
Menurut Dr. Noor Azizi, projek antara UMK dan Ain BioMass akan memberi impak yang besar kepada kedua-dua pihak serta masyarakat iaitu menerusi Projek Ain Ayer Asli, Kapal Maritim, Kelapa, Bamboo Heritage, Black Soldier Fly, Taman Kelip-Kelip, Tenaga Solar dan Pusat Latihan dan Asas Keselamatan Maritim.
Katanya, UMK sebagai sebuah universiti keusahawanan komited untuk meneroka kerjasama dengan pihak industri berdasarkan sumber dan pembangunan penyelidikan.
“Projek seperti ini menjadi teras utama dalam memastikan UMK sentiasa membangunkan dan berfungsi kepada masyarakat selaras dengan misi kemasyarakatan UMK for Society.
“Selain itu, projek ini juga menekankan elemen kemasyarakatan apabila ia membuka peluang kepada penduduk setempat terutamanya golongan berpendapatan rendah (B40), masyarakat Orang Asli di Jeli dan Dabong bagi meningkatkan pendapatan mereka,” katanya.-K! ONLINE


Gagal daftar butir diri, dua warga asing didenda RM700
Oleh KOSMO!

16 Oktober 2020, 2:05 pm
KUALA LUMPUR – Padah tidak mematuhi prosedur operasi standard (SOP) dalam Perintah Kawalan Pergerak Pemulihan (PKPP) dengan tidak mendaftar butir diri ketika mengunjungi kedai runcit, dua warga asing masing-masing didenda RM700 oleh Mahkamah Majistret di sini hari ini.
Majistret Wong Chai Sia menjatuhkan hukuman itu terhadap Romjan ,30, warga Bangladesh dan Ram Prasad Pokhrel ,42, yang merupakan warga Nepal selepas kedua-duanya mengaku bersalah atas pertuduhan yang disabitkan.
Mahkamah turut memerintahkan kedua-dua tertuduh dipenjara dua minggu lagi sekiranya gagal membayar jumlah denda itu dan mereka membayar denda itu.
Mengikut pertuduhan Romjan dan Ram Prasad didakwa telah gagal mematuhi Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 dengan gagal mendaftar butir-butir diri di dalam buku daftar.
Kesalahan itu didakwa dilakukan di dalam premis di sebuah kedai runcit di Kampung Datuk Keramat di sini pukul 5 petang pada 4 Oktober lalu.
Pertuduhan terhadap mereka dikemukakan mengikut Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawasan Tempatan Jangkitan) 2020.

Hukuman bagi kesalahan itu memperuntukkan hukuman denda maksimum RM1,000 atau penjara maksimum enam bulan atau kedua-duanya jika sabit kesalahan.
Terdahulu, Timbalan Pendakwa Raya, Abdul Khaliq Nazeri memohon hukuman setimpal berbentuk pengajaran.
Bagaimanapun kedua-dua tertuduh yang tidak diwakili peguam merayu hukuman denda minima.-K!ONLINE


Lupa jadi alasan tidak pakai pelitup muka
Oleh MOHD YUNUS YAKKUB

16 Oktober 2020, 3:00 pm
KLANG – Terlupa memakai pelitup muka antara alasan kerap diberikan oleh 109 individu yang dikompaun kerana gagal mematuhi prosedur standard operasi (SOP) Perintah Kawalan Pergerakan Bersyarat (PKPB) di daerah ini.
Ketua Polis Daerah Klang Selatan, Asisten Komisioner Shamsul Amar Ramli berkata, kesalahan itu dilakukan mereka di kawasan tumpuan awam, kedai makan dan kedai runcit bermula pada 9 Oktober lalu hingga semalam sepanjang PKPB Mukim Klang dan seluruh Selangor yang dilaksanakan kerajaan.
Katanya, pihaknya turut mengesan terdapat premis yang masih ingkar menyediakan buku catitan nama dan aplikasi MySejahtera.
“Kesemua yang dikompaun serta-merta itu terdiri daripada mereka yang berusia 18 hingga 60 tahun.
“Kesalahan tersebut dilakukan mengikut Peraturan 3, Peraturan-Peraturan Pengawalan Penyakit Berjangkit (PPPPB) (No 8) 2020,” katanya ketika meninjau pematuhan SOP di sebuah restoran di sini hari ini.
Menurut Shamsul Amar, berdasarkan jumlah kompaun itu mendapati masih terdapat individu atau premis yang bersikap sambil lewa terhadap SOP ditetapkan dalam mengekang penularan pandemik Covid-19.

Sehubungan itu, Shamsul Amar menasihati orang ramai agak sentiasa mematuhi SOP termasuk memakai pelitup muka, penjarakan fizikal dan kerap mencui tangan dengan air dan sabun serta peka terhadap arahan kerajaan berhubung SOP.
Kosmo! hari ini melaporkan Selangor mencatatkan 150 kes semalam daripada penularan 589 kes Covid-19 yang dilaporkan berbanding kelmarin sebanyak 68 kes. -K!ONLINE


Bersatu, UMNO dan Pas kena sedar diri
Oleh KOSMO!

16 Oktober 2020, 2:26 pm
Oleh MUHAMAD AIMY AHMAD
MELAKA – Gabungan parti politik yang membentuk kerajaan Perikatan Nasional (PN) sepatutnya perlu sama-sama sedar diri dan tidak berfikir mengikut acuan sendiri sehingga menimbulkan keadaan huru-hara.
Ahli Dewan Undangan Negeri (ADUN) Telok Mas daripada Parti Pribumi Bersatu Malaysia (Bersatu), Datuk Noor Effendi Ahmad berkata, perkongsian kuasa antara parti itu, UMNO dan Pas sebenarnya terhasil kerana bantuan, pengorbanan dan sikap beralah antara satu sama lain.
Beliau yang juga Pengerusi Jawatankuasa Pendidikan, Pengajian Tinggi, Teknikal dan Vokasional, Sains dan Inovasi negeri berkata, rakyat yang tidak terlibat dan tiada kepentingan dalam dunia politik sudah muak, geli dan pelik melihat tindak-tanduk ahli politik hari ini.
“Saya melihat keadaan yang sedikit haru biru dalam kancah politik dan pentadbiran negara sejak dua minggu ini berlaku kerana ramai ahli politik tidak sedar diri dan suka berfikir mengikut acuan kepala otak sendiri.
“Kita kena ingat, kerajaan hari ini tertubuh kerana Tun Dr. Mahathir Mohamad meletak jawatan secara tiba-tiba dan majoriti Ahli Parlimen setuju Tan Sri Muhyiddin Yassin sebagai Perdana Menteri. Tiada syarat, tiada gesaan dan berlapang dada untuk bekerjasama,” katanya dalam kenyataan di sini hari ini.

Noor Effendi berkata, dalam satu ‘kumpulan’ yang baharu, sudah pasti tiada parti yang akan mendapat semua yang diinginkan dan tiada juga yang akan rugi kesemuanya.
“Ada negeri UMNO kuasai banyak perkara dan ada negeri Pas, Bersatu ataupun Gabungan Parti Sarawak (GPS) kuasai banyak perkara. Isunya bukan semata-mata pembahagian jawatan.
“Malah, di Melaka, dua ADUN Bersatu ‘membantu’ untuk kerajaan berubah selain Ketua Menteri diterima daripada UMNO dan kesemua penyelaras di 11 DUN yang bersama Pakatan Harapan (PH) juga dipegang wakil UMNO,” katanya.
Ujar beliau, kira-kira 90 peratus pemegang jawatan utama dalam syarikat berkaitan kerajaan (GLC) mahupun agensi milik kerajaan negeri turut dipegang wakil UMNO, namun mereka menerima seadanya atas dasar perkongsian kuasa.
“Pas juga berlapang dada dan terus bersama membantu demi negeri tercinta ini, tiga parti ini sekarang adalah saudara dalam Muafakat Nasional (MN), jadi kita kena sedar diri bahawa sentimen dan suara rakyat kini sudah tidak sama berbanding 20 atau 30 tahun dahulu,” ujarnya.-K! ONLINE


Pusat jagaan untuk anak-anak pasukan barisan hadapan di Selangor
Oleh KOSMO!

16 Oktober 2020, 2:37 pm
Oleh NOR AZIHAN MD. GHAZALI
SHAH ALAM – Kerajaan Selangor mengumumkan Inisiatif Penjagaan Anak Frontliner (iPAF) yang akan dilaksanakan di sembilan lokasi terpilih di negeri ini sepanjang tempoh pelaksanaan Perintah Kawalan Pergerakan Bersyarat (PKPB).
Menteri Besar Selangor, Datuk Seri Amirudin Shari dalam kenyataannya berkata, menerusi inisiatif itu, taska tambahan akan diaktifkan semula dan diubah menjadi pusat jagaan anak-anak petugas barisan hadapan.
Katanya, kemudahan itu dapat mengurangkan beban para petugas baris hadapan yang berkorban menyabung nyawa demi mencegah penularan wabak Covid-19 di negeri ini.
“Kerajaan negeri menetapkan tujuh lokasi iaitu Hospital Sungai Buloh; Hospital Banting; Hospital Selayang; Hospital Kajang; Hospital Tengku Ampuan Rahimah (HTAR) Klang; Hospital Shah Alam dan Jabatan Kesihatan Negeri Selangor.
“Kesemua taska di lokasi berkenaan terbuka untuk kegunaan kakitangan perubatan sahaja,” katanya di sini hari ini.

Jelas beliau, taska di Bangunan Sultan Salahuddin Abdul Aziz Shah (SUK Selangor) dan Bangunan Darul Ehsan pula boleh dimanfaatkan oleh semua petugas barisan hadapan seperti anak-anak anggota Polis Diraja Malaysia (PDRM) dan Angkatan Malaysia (ATM). -K!ONLINE


Bomba ambil masa dua jam kutip cebisan tubuh
Oleh KOSMO!

16 Oktober 2020, 2:02 pm
Oleh ASLIZA MUSA
GOPENG – Seorang lelaki maut dalam keadaan mengerikan apabila tubuhnya hancur digilis beberapa kenderaan dalam kemalangan di Kilometer 295.8, Lebuh Raya Utara-Selatan arah selatan di sini pagi tadi.
Dalam nahas tersebut, mangsa yang menunggang motosikal jenis Demak maut di tempat kejadian akibat kecederaan parah di seluruh badan.
Jurucakap Jabatan Bomba dan Penyelamat Perak berkata, sepasukan anggota dihantar ke lokasi kejadian setelah menerima panggilan kecemasan pada pukul 3.54 pagi.
Katanya, semasa tiba di lokasi kejadian, didapati terdapat seorang mangsa lelaki dalam keadaan badan berkecai digilis kenderaan dan maut di tempat kejadian.
“Anggota melakukan pembersihan jalan dengan mengumpul cebisan daging mangsa dan menyerahkan kepada pihak polis untuk tindakan lanjut.

“Kita mengambil masa kira-kira dua jam bagi mengutip cebisan daging tersebut dan operasi tamat pada pukul 6.36 pagi,” katanya di sini hari ini.-K! ONLINE


Pengguna aplikasi myTNB meningkat
Oleh NUR HUDA MUSA

16 Oktober 2020, 3:03 pm
KUALA LUMPUR – Pengguna portal dan aplikasi milik syarikat Tenaga Nasional Berhad (TNB), myTNB mencatatkan peningkatan sebanyak 103 peratus sejak Perintah Kawalan Pergerakan (PKP) mula dilaksanakan.
Ketua Pegawai Retail TNB, Datuk Ir. Megat Jalaluddin Megat Hassan berkata, melalui jumlah itu, lebih 4.6 juta akaun pelanggan juga didaftarkan sehingga 13 Oktober 2020.
“Jumlah akaun pendaftaran myTNB itu mencatatkan peningkatan memberangsangkan sejak PKP mula dilaksanakan pada 18 Mac lalu.
“Kemudahan untuk melakukan urusan pembayaran melalui portal dan aplikasi myTNB amat berguna ketika ini apabila beberapa negeri di Semenanjung berada di bawah Perintah Kawalan Pergerakan Bersyarat (PKPB),” katanya di sini hari ini.
Katanya, dengan kewujudan aplikasi tersebut pelanggan tidak perlu bersusah-payah keluar dan beratur di kaunter atau kios untuk membayar bil elektrik mereka, lebih-lebih lagi sewaktu penularan semula wabak Covid-19.
Sementara itu katanya, aplikasi myTNB sudah melalui pelbagai penambahbaikan dan pelanggan kini boleh memilih bahasa pengantaraan iaitu Bahasa Malaysia atau Bahasa Inggeris.

“Aplikasi myTNB boleh dimuat turun di Google Play, Apple App Store dan Huawei AppGallery manakala portal myTNB boleh dilayari di www.mytnb.com.my.
“Lebih 600,000 pengguna Meter Pintar di Lembah Klang dan Melaka juga boleh memantau penggunaan elektrik secara harian melalui portal atau aplikasi myTNB, seterusnya memberi kuasa kepada pelanggan untuk mengurus penggunaan elektrik terutamanya ketika berada di rumah bagi mematuhi arahan PKPB,” ujarnya.
Dalam pada itu, Megat berkata, pelanggan yang membayar bil elektrik menerusi aplikasi myTNB antara 12 Oktober sehingga 9 Disember 2020 turut boleh merebut berpeluang memenangi telefon pintar Huawei P40 Pro. – K! ONLINE


Cili seludup dari India dirampas
Oleh MOHD YUNUS YAKKUB

16 Oktober 2020, 2:31 pm
KLANG – Cubaan menyeludup masuk 3,073 kilogram (kg) cili hijau daripada India gagal selepas dirampas di pintu masuk Pelabuhan Klang Barat di sini, kelmarin.
Pengarah Jabatan Perkhidmatan Kuarantin dan Pemeriksaan Malaysia (Maqis) Selangor, Dr. Tarmisal Alimin berkata, rampasan itu dilakukan selepas pihaknya menahan satu kontena di pelabuhan tersebut pukul 10 pagi.
Katanya, hasil pemeriksaan mendapati cili hijau itu dibawa masuk tanpa mempunyai sebarang permit import yang sah dikeluarkan oleh Maqis.
“Langkah rampasan itu untuk mengawal perosak lalat buah cili (bactrocera latifrons) dan penggunaan sisa racun makhluk perosak supaya mematuhi piawaian yang ditetapkan pihaknya.
“Nilai rampasan kesemua 3,073 kg cili itu adalah bernilai RM17,986.63, ” katanya dalam kenyataan di sini hari ini.
Beliau menegaskan ini adalah kali pertama rampasan dilakukan terhadap cili-cili daripada India dengan barangan tersebut dipercayai diimport oleh syarikat tempatan untuk pasaran negara ini.

“Kes disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728] yang memperuntukkan hukuman penjara sehingga 6 tahun atau denda tidak melebihi RM100,000 atau kedua-duanya sekali,” katanya. -K! ONLINE


ADUN Kunak positif Covid-19
Oleh KOSMO!

16 Oktober 2020, 2:52 pm
Oleh IVAN AMIRUL
KUNAK – Ahli Dewan Undangan Negeri (DUN) Kunak, Norazlinah Arif mengesahkan dirinya disahkan positif Covid-19.
Norazlinah memaklumkan perkara terbabit menerusi laman sosial Facebook miliknya semalam.
Bagaimanapun, bekas pembantu Menteri Kesihatan dan Kesejahteraan Rakyat Sabah itu menjelaskan beliau kini sedang menjalani rawatan dan kuarantin di sebuah hospital di Kota Kinabalu.
“Salam semua keluarga Kunak dan rakan taulan yang dikasihi. Adalah dimaklumkan bahawa YB Norazlinah Arif sudah melalui ujian Covid-19 yang kedua dan disahkan positif.
“Beliau kini menjalani kuarantin dan rawatan di sebuah hospital di Kota Kinabalu,” katanya.

Menerusi hantaran sama, beliau turut memaklumkan telah menjalani kuarantin kendiri selama 14 hari sebelum ini selepas menjadi kontak rapat kepada ahli keluarganya yang positif wabak itu namun telah pulih sepenuhnya.
Menurutnya, beliau kini secara zahirnya berada dalam keadaan stabil selain tiada sebarang simptom Covid-19 dan memohon agar dikurniakan kesembuhan.
Terdahulu, Norazlinah yang bertanding atas tiket Parti Warisan Sabah (Warisan) memenangi kerusi Dewan Undangan Negeri (DUN) Kunak selepas menewasakan lima calon lain dengan majoriti 589 undi pada Pilihan Raya Negeri (PRN) Sabah, baru-baru ini.-K! ONLINE


59 kawasan di Klang/Shah Alam dan Kuala Langat alami gangguan
Oleh KOSMO!

16 Oktober 2020, 3:10 pm
KUALA LUMPUR –  Sebanyak 59 kawasan di wilayah Klang/Shah Alam dan Kuala Langat mengalami gangguan susulan kejadian paip pecah berikutan tambakan tanah di atas paip oleh pihak ketiga hingga menyebabkan tekanan berlebihan pada paip di kawasan pembinaan Worldwide Seksyen U11, Shah Alam.
Ketua Komunikasi Korporat Pengurusan Air Selangor (Air Selangor) Elina Baseri berkata, antara kawasan yang terlibat adalah Ambang Botanik, Bandar Bestari dan Glenmarie Cove di wilayah Klang/Shah Alam.
Sementara itu, bagi di wilayah Kuala Langat ialah Jalan Sijangkang Utama, Eco Santuary dan Tropicana Aman.
“Bantuan bekalan air melalui lori-lori tangki akan digerakkan ke kawasan terlibat bagi membantu pengguna yang terjejas,” katanya dalam satu kenyataan di sini hari ini.
Elina berkata maklumat perkembangan kerja-kerja pembaikan paip pecah itu akan dimaklumkan dari semasa ke semasa melalui semua saluran komunikasi rasmi Air Selangor dalam Facebook, Twitter dan Instagram, serta aplikasi telefon pintar Air Selangor dan laman sesawang di www.airselangor.com.-K! ONLINE


Empat buah rumah dikenakan Temco
Oleh KOSMO!

17 Oktober 2020, 8:04 pm
Oleh NOR AINNA HAMZAH
REMBAU – Empat buah rumah di Kampung Nerambai, Lubuk China, dekat sini, dikenakan TEMCO (Targeted Enhancement Movement Control Order) bermula pukul 4 petang ini.
Pengerusi Jawatankuasa Pengurusan Bencana Daerah (JPBD) Rembau, Mohamad Najib Mustafa berkata, kawalan itu dikenakan terhadap 10 individu dari empat buah rumah sehingga keputusan ujian swab Covid-19 kedua yang dijangka diketahui Isnin ini.
Menurutnya, penghuni dari empat buah kediaman berkenaan merupakan kontak rapat dengan lapan sekeluarga yang positif Covid-19 baru-baru ini.
“Sepanjang perlaksanaan Temco berkenaan, tidak dibenarkan kesemua PUS keluar dari lokasi Temco dan semua keperluan seperti makanan akan disediakan JPBD melalui Jabatan Kebajikan Masyarakat (JKM).
“Sekiranya keputusan kedua swab Covid-19 negatif, Temco di kawasan ini akan berakhir dan sekiranya positif, individu berkenaan akan dijemput oleh kakitangan kesihatan untuk ke hospital bagi mendapatkan rawatan lanjut,” katanya di sini tadi.

Hari ini, Kosmo melaporkan lapan sekeluarga di Kampung Nerambai positif Covid-19.
Difahamkan, jangkitan adalah dari seorang ahli keluarga wanita yang baharu pulang dari Labuan dan terdapat kenduri dianjurkan awal bulan ini. -K! ONLINE